title: Rakkaudella merkitty mies

text: Albumin ensimmäinen single ”Malagaan” julkaistiin 13. kesäkuuta 2014. Kappale nousi kesällä 2014 parhaimmillaan latauslistan 15:nneksi sekä kymmenenneksi soitetuimmaksi radiokappaleeksi. Syyskuussa 2014 julkaistu toinen single ”Tanssii kuin John Travolta” tilastoitui parhaimmillaan vain radiolistan 36:nneksi. Kolmantena singlenä julkaistusta ”Sinä ansaitset kultaa” -kappaleesta on muodostunut yksi Sillanpään viime vuosien suurimmista hiteistä. Kappale sijoittui latauslistan ensimmäiseksi, eli myydyimmäksi digitaaliseksi kappaleeksi, viikoilla 51–52/2014. Se on sijoittunut myös single- ja radiolistalle. Kappaleen musiikkivideotakin on katsottu YouTubessa yli 6,6 miljoonaa kertaa.


title: Tiananmenin aukion välikohtaus

text: Tiananmenin aukion välikohtaus oli 5. huhtikuuta 1976 Tiananmenin aukiolla Pekingissä tapahtunut väkivaltainen selkkaus. Se alkoi spontaanina kansalaisten kokoontumisena kuolleen pääministeri Zhou Enlain muistoksi, mutta määrättiin hajotettavaksi, koska tapahtuma nähtiin poliittisena mielenilmauksena Kiinan kommunistisen puolueen johtoa ja diktaattori Mao Zedongia vastaan.


title: Tiananmenin aukion välikohtaus

text: Maon parina viimeisenä elinvuotena kommunistisen puolueen ”oikeistoa” ja ”vasemmistoa” vastaan tähdätyt kampanjat olivat vuorotelleet holtittomasti. Vuoden 1976 alussa pääministeri Zhou Enlain kuolema oli nostattanut valtaisia spontaaneja surunilmauksia, sillä suuri osa kiinalaisista piti häntä hyvänä ja maltillisempana valtiomiehenä kuin Mao. Vaikka Zhou saikin juhlavat hautajaiset, Maon määräyksestä surunilmauksia pyrittiin rajoittamaan. Seuraavaksi alkoi poliittinen kampanja Deng Xiaopingiä vastaan, joka oli Zhoun ohella toinen maltillisen suuntauksen (”oikeiston”) keulahahmo. Varsinkin puolueen vasemmistosiiven ja niin sanotun neljän koplan harjoittama edesmenneen Zhoun parjaaminen alkoi ärsyttää monia kiinalaisia. Zhoun kotikaupungissa Nanjingissa syttyi levottomuuksia erään lehtiartikkelin seurauksena, ja puolueen paikallinen johto salli niiden jatkua, mutta niistä ei virallisesti uutisoitu.


title: Tiananmenin aukion välikohtaus

text: Huhtikuun viidentenä päivänä kiinalaiset viettivät perinteistä Qingming-festivaalia eli haudanlakaisujuhlaa. Satojatuhansia pekingiläisiä saapui Tiananmenin aukiolle kunnioittamaan Zhoun muistoa. Tuhannet toivat mukanaan Zhoulle omistettuja seppeleitä ja muistorunoja, jotka asetettiin Kansan sankarien muistomerkille suoraan vastapäätä Maon muotokuvaa. Jotkut arvostelivat nimeltä mainiten puolueen johtavia vasemmistolaisia kuten Maon puolisoa Jiang Qingiä, ja peitellysti arvostelua kohdistettiin myös Maoon itseensä. Puihin ja sähkölankoihin ripustettiin pieniä pulloja tuenilmaisuna Deng Xiaopingille ("xiǎo píng" = ”pieni pullo”). Kiinan kommunistisen puolueen politbyroo päätti Hua Guofengin johdolla, että Tiananmenin aukiolle tuodut muistoseppeleet poistettaisiin seuraavana yönä. Vastavetona päätökselle aukiolle saapui seuraavanakin päivänä kymmeniätuhansia ihmisiä mukanaan uusia seppeleitä ja runoja. Lopulta aukiolle lähetettiin sotilaita ja puolisotilaallisia joukkoja hajottamaan väkijoukko. Tapahtuma muuttui tällöin väkivaltaiseksi mellakaksi.


title: Tiananmenin aukion välikohtaus

text: Yhteenotossa kuolleiden ja loukkaantuneiden määrästä on hyvin ristiriitaisia arvioita. Lievimmän arvion mukaan kuolleita ei ollut lainkaan ja pidätettyjäkin vain nelisensataa. Toisen arvion mukaan kuolleita olisi ollut yli sata ja pidätettyjä tuhansittain. Vielä paljon suurempiakin lukuja on ehdotettu.


title: Tiananmenin aukion välikohtaus

text: Tiananmenin tapahtumia seurasi valtakunnallinen tukahduttamiskampanja, jonka yhteydessä pidätettiin tuhansia lisää. Mao ja Jiang Qingin johtama vasemmisto julistivat Tiananmenin välikohtauksen jälkeenpäin vastavallankumoukselliseksi kapinaksi, jonka suunnittelijaksi väitettiin Deng Xiaopingiä. Seurauksena Deng erotettiin kokonaan puoluejohdosta ja hänen tehtävänsä siirrettiin Hua Guofengille, joka nimettiin myös Maon viralliseksi seuraajaksi.


title: Tiananmenin aukion välikohtaus

text: Maon kuoltua myöhemmin samana vuonna Tiananmenin mielenosoituksen osallistujille langetettujen tuomioiden kumoaminen muodostui merkittäväksi kiistakapulaksi valtataistelua käyneille Hualle ja Dengille. Pääosa puoluejohdosta asettui tukemaan Dengin kantaa, ja Hua joutui lopulta antamaan periksi. Marraskuussa 1978 julkisuuteen saatettiin tieto, että Pekingin puoluekomitea katsoi Tiananmenin aukion tapahtumien olleen luonteeltaan vallankumouksellisia eikä vastavallankumouksellisia. Tämän uudelleentulkinnan myötä tapahtumasarjan konniksi leimattiin Dengin sijasta neljän koplan jäsenet. Mellakkaan osallistumisesta tuomittuja alettiin vapauttaa ja kohdella sankareina, jotka olivat nousseet neljän koplan ”fasistista diktatuuria” vastaan. Samassa yhteydessä käynnistettiin myös monien aiemmissa Maon aikaisissa kampanjoissa tuomittujen rehabilitointi.


title: Demokratiamuuri

text: Demokratiamuuri oli Pekingin Xidanin kaupunginosassa sijainnut muuri, johon ihmisten sallittiin vuosina 1978–1979 Kiinassa vallinneen lyhyen poliittisen suojasään aikana kiinnittää erilaisia poliittisia kannanottoja sisältäneitä viestejä. Muurin ympärille syntyi niin sanottu Demokratiamuuriliike, joka kukoisti jonkin aikaa.


title: Demokratiamuuri

text: Kyseessä oli erään bussivarikon muuri, josta tuli suosittu kiinnityspaikka julisteille marraskuussa 1978, kun vuoden 1976 Tiananmenin välikohtauksen uudelleenarviointi innosti kiinalaisia vapaampaan mieleipiteiden ilmaisuun. Kiinan johtajaksi kohoamassa ollut Deng Xiaoping ilmaisi julkisen tukensa demokratiamuuriliikkeelle, joka suuntautuikin alkuvaiheessa pääasiassa hänen maolaisia vastustajiaan vastaan. Keväällä 1979 liike levisi Pekingistä eri puolille Kiinaa ja alkoi vähitellen arvostella yhä avoimemmin kommunistista puoluetta mielenosoituksissaan ja lehtisissään. Lopulta Deng kääntyi liikettä vastaan ja sen vaientaminen aloitettiin maalis–huhtikuussa 1979 pidättämällä joukko liikkeen oikeistosiiven johtavia edustajia. Maon ajoista poiketen pidätetyt demokratiamuuriliikkeen johtajat tuomittiin pelkästään vankeuteen, ei kuolemaan. Liikkeen maltillisempi suuntaus sai jatkaa toimintaansa, mutta mielenosoitusten alettua uudelleen liikkeen tukahduttamista jatkettiin marraskuussa 1979. Pekingin kaupunginhallitus ilmoitti joulukuussa 1979 Xidanin demokratiamuurin sulkemisesta. Erääseen Pekingin lähiöön kuitenkin perustettiin sen viralliseksi seuraajaksi uusi muuri, johon sai kiinnittää julisteita rekisteröitymällä omalla nimellään. Osa demokratiamuuriliikkeestä jatkoi toimintaansa vielä 1980-luvun alussa.


title: Demokratiamuuri

text: Demokratiamuuriliike oli aatteellisesti hajanainen, mutta sitä yhdisti näkemys demokraattisten instituutioiden luomisen välttämättömyydestä. Pääosa liikkeen kannattajista halusi Kiinan sosialismin uudistamista ja demokratisoimista, mutta osa kannatti kokonaan sen hylkäämistä. Jälkimmäiseen ryhmään eli niin sanottuun oikeistoon kuului muun muassa Wei Jingsheng.


title: Jere Penttilä

text: Jere Penttilä on Kontiolahden kunnanjohtaja. Kontiolahden valtuuston valitessa kunnanjohtajaa vuonna 2013 hän sai 21 35:stä äänestä. Ennen valintaansa Kontiolahden kunnanjohtajaksi hän työskenteli Joensuun liiketoimintajohtajana. Sitä ennen hän oli toiminut Pyhäselän kunnanjohtajana ja Varkauden henkilöstöpäällikkönä. Hän on koulutukseltaan yhteiskuntatieteiden maisteri.


title: Juha Luukko

text: Juha Luukko on Kurikan apulaiskaupunginjohtaja ja entinen Kurikan vt.kaupunginjohtaja, Jalasjärven kunnanjohtaja. Jalasjärven valtuusto valitsi hänet yksimielisesti vuonna 2013. Aiemmin hän on työskennellyt Suomen pankin ekonomistina, Ylistaron kunnanjohtajana, SEEK:in johtajana sekä kuntaministeri Tapani Töllin valtiosihteerinä. Hän on koulutukseltaan kauppatieteiden maisteri Jyväskylän yliopistosta.


title: Rodrigo De Paul

text: Rodrigo Javier De Paul (s. 24. toukokuuta 1994 Sarandí, Argentiina) on argentiinalainen jalkapalloilija. Hän edustaa Italian Serie A:ssa pelaavaa Udinesea ja on pelipaikaltaan vasen laitalinkki.


title: Rodrigo De Paul

text: 9. toukokuuta 2014 espanjalaisseura Valencia ilmoitti hankkineensa De Paulin riveihinsä 4,7 miljoonan euron siirtokorvauksella. Sopimus on pituudeltaan viisivuotinen. Hän pelasi ensimmäisen ottelunsa Primera Divisiónissa 23. elokuuta 2014 vieraskentällä Sevillaa vastaan, tultuaan vaihdosta kentälle ottelun 65. peliminuutilla. Ottelu päättyi kuitenkin De Paulin osalta lyhyeen, kun hänet ajettiin ulos kentältä suoralla punaisella kortilla vain minuutti saapumisestaan.


title: 1. erillinen autokomppania

text: 1. erillinen autokomppania (1ERAUTOK ja aiemmin 1. ErAutoK) on Suomen puolustusvoimien Kainuun prikaatin Kuopion huoltopataljoonaan kuuluva perusyksikkö, joka antaa huollon johtajakoulutusta ja miehistön yhdistelmäajoneuvokoulutusta.


title: 1. erillinen autokomppania

text: Ennen talvisodan alkua keskitettiin 15. lokakuuta 1939 Ouluun 38. autokomppania osaksi Pohjois-Suomen ryhmää. 38. komppaniaan liitettiin vuonna 1941 Hanhikoskella perustettu 40. autokomppania. Komppania nimettiin 67. autokomppaniaksi vuonna 1941.


title: 1. erillinen autokomppania

text: Porissa perustettu 13. autokomppania keskitettiin 18. lokakuuta Nuijamaalle Taliin. 13. autokomppaniaan liitettiin Lappeenrannassa perustettu 1. erillinen autokomppania, joka oli nimetty 47. autokomppaniaksi vuonna 1941.


title: 1. erillinen autokomppania

text: 1. autokomppania perustettiin Lapin sodan lopulla 4. joulukuuta 1944 yhdistämällä Aunukseen sijoitettu 13. autokomppania sekä 67. autokomppania.


title: 1. erillinen autokomppania

text: 1. autokomppania nimettiin 10. maaliskuuta 1952 puolustusvoimien organisaatiomuutosten yhteydessä 1. erilliseksi autokomppaniaksi.


title: 1. erillinen autokomppania

text: Yksikkö siirrettiin 1. tammikuuta 1997 Oulusta Kainuun prikaatiin.


title: Erkki Kivi (professori)

text: Erkki Ilmari Kivi (6. kesäkuuta 1929 Helsinki – 28. joulukuuta 2014 Hyvinkää) oli suomalainen professori (1979). Hän oli Suomen kasvinjalostuksen grand old man. Hän oli kasvinjalostuksen dosentti 1964–1994 ja kasvinjalostaja 1952–1992.


title: Erkki Kivi (professori)

text: Kivi valmistui ylioppilaaksi 1947, filosofian kandidaatiksi 1951, maisteriksi 1954, lisensiaatiksi 1959 ja tohtoriksi 1962. Maatalous- ja metsätieteiden kunniatohtorin arvon hän sai 1990. Hän oli Hankkijan kasvinjalostuslaitoksen tutkija 1952–1962, johtaja 1963–1992, Helsingin yliopiston kasvinjalostustieteen dosentti vuodesta 1964, vt. professori 1968–1970 ja 1972–1973.


title: Erkki Kivi (professori)

text: Maataloustoimittajat palkitsivat hänet vuonna 1985 tiedonjulkistamisen Tiedonjyvä-palkinnolla.


title: Riemuliiteri

text: Riemuliiteri on Äkäslompolossa Kolarissa sijaitseva tanssipaikka jonka omistaa Irma ja Kåre Lagerbohmin perheyritys.


title: Tiedonjyvä

text: Tiedonjyvä on Maataloustoimittajat ry:n tiedonvälityspalkinto. Se on jaettu vuosittain vuodesta 1976 lähtien.


title: Erkki Kivi

text: Erkki Kivi viittaa seuraaviin henkilöihin:


title: The Sign (kappale)

text: The Sign on ruotsalaisyhtye Ace of Basen kappale, joka julkaistiin Euroopassa 29. lokakuuta 1993. Kappale oli kansainvälinen hitti; se ylsi Britannian singlelistan toiselle sijalle ja oli Yhdysvaltain Billboard Hot 100 -listan kärjessä yhteensä kuusi viikkoa. Kappale on yhtyeen "Happy Nation" -studioalbumin USA-versiolla, joka julkaistiin Yhdysvalloissa nimellä "The Sign".


title: The Sign (kappale)

text: Kappale oli "Billboard"-lehden vuoden 1994 ensimmäisella sijalla. Se sijoittui "Billboard Hot 100 All-Time Top Songs" -listan 60. sijalle, kun kyseessä oli kappaleet Hot 100 -listan ensimmäiseltä viideltäkymmeneltä vuodelta. Kappale sai myös ehdokkuuden vuoden 1995 Grammy-palkinto -gaalassa kategoriassa "Paras pop-lauluesitys yhtyeeltä tai duolta".


title: The Sign (kappale)

text: Kappaleen on coveroinut The Mountain Goats, ja sitä käytettiin runsaasti sarjan "American Dad!" viidennen tuotantokauden päätösjaksossa "Great Space Roaster". Kappale on coveroitu myös TV-sarjassa "Full House", jossa Stephanie Tannerin johdattama fiktiivinen yhtye "Girl Talk" sekoittaa kappaleen esityksen aikana. Kappale esitetään myös "South Parkin" jaksossa "Prehistoric Ice Man" ja se on mukana vuoden 2012 komediaelokuvassa "Pitch Perfect".


title: Summer In December

text: Summer In December on maailmanlaajuisesti listasijoituksia saavuttaneiden romanialaisyhtye Morandin ja romanialaisartisti Innan kappale. Kappaleen sanoittivat esittäjät itse yhdessä Marius Mogan kanssa ja sen tuotti yhtye Morandi yksin Famous-Productionsissa. Kappale julkaistiin vain päivää myöhemmin Innan kappaleen Diggy Down musiikkivideon julkaisusta. Inna kertoi haastattelussa, että hän haluaa tuoda kesän hänen monien fanien sydämiin keskellä talvea. Kappale julkaistiin 17. joulukuuta 2014 yhdessä Bogdan Daragiun tekemän lyriikkivideon kanssa. Kappaleen virallinen musiikkivideo julkaistiin 23. joulukuuta 2014 ja sen kuvasi Mihael Mircea "Castel Filmistä". Video sisältää miesnäyttelijät ja tanssijat, Silviu Mircescun ja Alexandra Poianan.


title: Summer In December

text: Digitaalinen lataus


title: Suomen euroviisukarsinta 1988

text: Suomen euroviisukarsinta 1988 oli kilpailu, jossa valittiin Suomen edustaja vuoden 1988 Eurovision laulukilpailuun. Karsinta järjestettiin avoimena sävellyskilpailuna, johon saatiin 233 kappaletta. Niistä Yleisradion kokoama raati valitsi 12 parasta karsinnan finaaliin. Finaali pidettiin Helsingin Kulttuuritalolla lauantaina 13. helmikuuta ja televisioitiin suorana YLE TV1:ssä kello 19.15–20.30. Kapellimestarina toimi Ossi Runne. Voittajan valitsivat kuudelle paikkakunnalle kootut tavallisista musiikin kuuntelijoista koostuneet alueraadit. Finaalia seurasi televisiosta 1 546 000 katsojaa.


title: Liesjärvi (Ulvila)

text: Liesjärvi on kuivatettu järvi Kullaalla Ulvilassa Satakunnassa. Järven kuivatus suoritettiin 1830-luvulta lähtien. Kuivatuksen seurauksena saatiin heinäniittyä laiduntamiseen ja talvirehuksi. Myöhemmin järven reunaa raivattiin myös pelloksi. Nykyisissä kartoissa lukee entisen järven paikalla Liesjärvi, jolla tarkoitetaan suota.


title: Liesjärvi (Ulvila)

text: Vaikka järvi on kokonaan kuivatettu, voidaan sen mittoja arvioida vanhan Kalmbergin kartaston mittakaavan perusteella. Mikäli kartastossa olevat järvet ovat olleet tarkasti piirrettyjä, olisi Liesjärvi ollut noin 1,2 kilometriä pitkä ja 550 metriä leveä. Järven luusua olisi sijainnut sen pohjoispäässä. Järven kaakkoiskulmaan olisi laskenut Sammaljärven laskuoja. Lähtötietona Kalmbergin kartalle on ollut tiluskartta Ahmauksen, Paluksen ja Saarijärven kylistä vuodelta 1802.


title: Liesjärvi (Ulvila)

text: Nykyään Liesjärven paikalla on ojitettua soistunutta metsää ja luoteiskulmassa peltomaata. Alueelle laskee Liesoja, joka oli Sammaljoen laskuoja, ja joka jatkaa matkaansa Liesjärven alueen halki pohjoiseen, jossa se yhtyy Jylhäjokeen.


title: Liesjärvi (Ulvila)

text: Vuonna 1831 Äijä Matts Mattsson haki ja sai luvan kuivattaa Liesjärven. Näin on myös tapahtunut, joska koko järven alue on muuttunut ojitetuksi soistuneeksi metsäksi. Alkuperäinen tarkoitus on ollut saada karjatalouden tarvitsemia niittyjä, joilla karja voisi laiduntaa ja jolta voisi kerätä talveksi rehua.


title: Sammaljärvi (Ulvila)

text: Sammaljärvi on kuivatettu järvi Kullaalla Ulvilaassa Satakunnassa. Järven kuivatus suoritettiin 1810-luvulta alkaen. Kuivatuksen seurauksena saatiin heinäniittyä karjan laiduntamiseen ja talvirehuksi, mutta nykyään alue on peltomaata. Nykyisissä kartoissa lukee entisen järven paikalla Sammaljärvi.


title: Sammaljärvi (Ulvila)

text: Vaikka järvi on kokonaan kuivatettu, voidaan sen mittoja arvioida vanhan Kalmbergin kartaston mittakaavan perusteella. Mikäli kartastossa olevat järvet ovat tarkasti piirrettyjä, olisi Sammaljärvi ollut noin 1,1 kilometriä pitkä ja 650 metriä leveä. Järven luusua olisi sijainnut sen lounaispäässä. Järven kaakkoiskulmaan olisi laskenut tulo-oja läheiseltä suolta. Lähtötietona Kalmbergin kartalle on ollut tiluskartta Ahmauksen, Paluksen ja Saarijärven kylistä vuodelta 1802.


title: Sammaljärvi (Ulvila)

text: Nykyään entisen järven paikalla on peltomaata, joka on raivattu järven pohjaan ja sitä ympäröiville soille. Alueen läpi virtaa Liesoja, joka jatkaa virtaamistaan länteen kuivatetun Liesjärven halki ja yhtyy pohjoisempana Jylhäjokeen.


title: Sammaljärvi (Ulvila)

text: Vuonna 1811 lautamies Johan Johansson Sippola haki ja sai luvan kuivauttaa Sammaljärven. Kuivattaminen onnistui kokonaan, sillä alue on nykyään peltomaata. Alkuperäinen tarkoitus lienee ollut saada karjatalouden tarvitsemia niittyjä, joilla laidunta ja kerätä talveksi rehua.


title: Reaganismi

text: Reaganismi viittaa talouspolitiikkaan, jota Yhdysvaltojen presidentin Ronald Reagan ajoi 1980-luvulla. Tätä on kutsuttu myös Laissez-faire-talouspolitiikaksi. Reaganin talouspolitiikan neljä peruspilaria olivat:


title: Miroslav Ondříček

text: Miroslav Ondříček (4. marraskuuta 1934 Praha, Tšekkoslovakia – 28. maaliskuuta 2015 Praha, Tšekki) oli tšekkiläinen elokuvaaja. Ondříček oli Oscar-ehdokkaana kahdesti parhaasta kuvauksesta, elokuvista "Ragtime – toivon ja vihan aika" (1981) ja "Amadeus" (1984), josta hän voitti myös parhaan elokuvauksen Bafta-palkinnon.


title: Miroslav Ondříček

text: Miroslav Ondříček oli tšekkiläisen elokuvaohjaajan Miloš Formanin luottokuvaaja ja elinikäinen työtoveri. Alun perin Ondříčekin piti opettaa Formanille kuvausta, mutta siitä ei tullut mitään. Intohimoinen kuvaaja kun ei olisi millään halunnut luovuttaa kameraa vaan kuvasi harjoitteet itse.


title: Linnakesaaret

text: Linnakesaaret – Rannikkolinnakkeiden elämää sodassa ja rauhassa on Ove Enqvistin ja Heikki Tiilikaisen teos, joka käsittelee Suomen rannikon linnakesaaria. Teos on ilmestynyt 2014, ja sen on kustantanut Tammi. Teoksen alkusanat on kirjoittanut kenraali Jaakko Valtanen, joka on kirjoittajien mukaan toiminut teoksen "oltermannina".


title: Linnakesaaret

text: Kirjoittajista Enqvist on komentaja evp., oppiarvoltaan sotatieteiden tohtori, Tiilikainen on everstiluutnantti evp. Molemmilla on takanaan pitkä ura rannikkopuolustuksessa, ja kumpikin on kirjoittanut useita tietoteoksia..


title: Linnakesaaret

text: Teoksen pääpaino on rannikkotykistön kolmessa ensimmäisessä vuosikymmenessä. Teos alkaa katsauksella kehitykseen ennen Suomen itsenäisyyttä, sen jälkeen on vuorossa rannikkotykistön synty Suomeen. Sitten siirrytään 1920-1930-lukujen kautta sotavuosiin sekä lopuksi lyhyesti sodan jälkeisiin vaiheisiin.


title: Linnakesaaret

text: Mukana on muutamia sivun mittaisia elämäkertoja, joita ei ole sisällysluettelossa erikseen mainittu.


title: Linnakesaaret

text: Teoksen lopussa on lähdeluettelo sekä hakemisto, joka sisältää henkilöitä, paikkoja ja organisaatioita.


title: Linnakesaaret

text: Helena Pilke kiittää laajassa arviossaan kirjoittajien asiantuntemusta, ja hän toteaa samalla että kirjasta henkii myös kirjoittajien "rakkaus vanhaan aselajiinsa sekä niihin saariin, joilla rannikkotykistön eri yksiköt ovat toimineet". Hän huomauttaa sisällysluettelon suppeudesta: alaotsikkoja ei ole mainittu. Hän olisi myös kaivannut alaviitteitä. Hän kuitenkin olettaa, ettei teosta ole tarkoitettu tutkimuskäyttöön vaan muillekin kuin aselajin väelle.


title: Linnakesaaret

text: Timo J. Anttila kirjoittaa arviossaan, että teos on "kunnianosoitus linnakesaarten vaikeissa oloissa palvelleille sisukkaille miehille ja naisille". Hän huomauttaa, että keskittyminen rannikkotykistön alkuvaiheisiin ja sotavuosiin on perusteltua, sillä aselajin merkitys itsenäisyyden rakentamisessa oli merkittävä. Viime vaiheiden kuvauksen ylimalkaisuus harmittaa Anttilaa, ja häntä olisi kiinnostanut lukea enemmänkin rannikkotykistön liittämisestä merivoimiin, mutta hän toteaa toisaalta, että historiikki olisi saattanut muuttua poliittiseksi historiaksi.


title: Maastohiihto talviolympialaisissa 2014

text: Vuoden 2014 talviolympialaisten maastohiihdon kilpailupaikkana oli Hiihtokeskus Laura Krasnaja Poljanan lähettyvillä, lähellä kisojen pääpaikkaa Sotšia. Maastohiihdossa oli kuusi miesten ja kuusi naisten kilpailua.


title: Maastohiihto talviolympialaisissa 2014

text: Parhaiten olympialaisten hiihtokilpailuissa menestyivät norjalaiset urheilijat.


title: Maastohiihto talviolympialaisissa 2014

text: Vuoden 2014 talviolympialaisten maastohiihtoon osallistui 310 kilpailijaa 54 maasta. Ensimmäistä kertaa olympiahiihtoon osallistuivat Chile, sekä ensimmäistä kertaa talviolympialaisiin osallistunut Dominica.


title: Gunnerakasvit

text: Gunnerakasvit (Gunneraceae) on toinen koppisiemenisten Gunnerales-lahkoon kuuluvista heimoista. Siinä on vain gunneroiden suku ("Gunnera").


title: Gunnerakasvit

text: Gunnerat ovat tavallisesti monivuotisia, harvoin yksivuotisia, ja juurakollisia tai rönsyllisiä ruohoja, joskus hyvinkin kookkaita. Niiden varsissa ja juurissa on läheinen yhteys ilmakehän vapaata typpeä sitoviin "Nostoc"-syanobakteereihin. Suomumaiset alalehdet yleisiä juurakossa ja rönsyissä, joissa ne ovat vastakkaisia. Lehdet ovat kierteisesti ja niissä on korvakemaisia rauhasia. Lapa on hammaslaitainen ja kourasuoninen; suonet ovat voimakkaasti esillä alapinnalla. Kukinto on tavallisesti haarainen ja terttumainen, ja siinä on runsaasti pieniä ja huomaamattomia kukkia. Joskus kasvi on sekasopuinen. Kukassa on kaksi tai harvemmin kolme kehälehteä, yksineuvoisessa hedekukassa niitä saattaa olla neljä tai ne voivat puuttua kokonaan. Heteitä on yksi tai kaksi, ja hedekukassa on emiön jäänne. Emikukissa on vastaavasti joutoheteitä ja kahden yhteen kasvaneen emilehden muodostama kehänalainen sikiäin, jonka yhdessä tai harvemmin kahdessa lokerossa on kaksi tai harvemmin enintään neljä kärki-istukasta riippuvaa siemenaihetta. Hedelmä on luumarjamainen, joskus pähkinä.


title: Gunnerakasvit

text: Gunnerat ovat kotoisin eteläistä Tyyntämerta ympäröiviltä alueilta, Itä- ja Etelä-Afrikasta ja Madagaskarista.


title: Gunnerakasvit

text: Gunnerakasvien ainoa suku sisältää 40-50 lajia. Aikaisemmin niitä on pidetty Saxifragales-lahkon (mm. rikkokasvit) sukulaisina tai siihen kuuluvina.


title: Gunnerakasvit

text: Lajeja:


title: Maastohiihto talviolympialaisissa 2014 – miesten parisprintti

text: Miesten parisprintti vuoden 2014 talviolympialaisissa kilpailtiin 19. helmikuuta hiihtokeskus Laurassa, Krasnaja Poljanan asutuskeskuksen lähellä. Kilpailun voitti Suomen hiihtäjäkaksikko Sami Jauhojärvi ja Iivo Niskanen. Hopealle hiihtivät Venäjän Maksim Vylegžanin ja Nikita Krjukov ja pronssia sai Ruotsin hiihtäjäpari Emil Jönsson ja Teodor Peterson.


text: Saksa teki kilpailusta protestin, sillä Saksan ankkurin Tim Tscharnken ja Suomen Sami Jauhojärven sukset osuivat yhteen viimeisessä laskussa, jolloin saksalaishiihtäjä kaatui. Saksalaisten protesti hylättiin ja kilpailun tuloksia ei muutettu. Muun muassa Venäjän hiihtoliiton presidentti Elena Välbe oli sitä mieltä, että suomalaisten hiihto olisi pitänyt hylätä.


title: Kari Peitsamo & Straight Perverts

text: Kari Peitsamo & Straight Perverts oli Kari Peitsamon johtama yhtye, joka toimi vuonna 2010. Yhtyeen musiikki oli kuunneltavissa Kari Peitsamon kotisivulla jo ennen levyn julkaisua, jonka vuoksi Peitsamon tuolloinen levy-yhtiö Rocket Records ei suostunut sitä julkaisemaan. Suomen Maaseutumusiikkiyhdistys julkaisi levyn marraskuussa 2010 yhtyeen jo hajottua. Yhtyeessä soitti Peitsamon lisäksi Naked-yhtyeen muusikoita.


title: Yhdistetty talviolympialaisissa 2014

text: Vuoden 2014 talviolympialaisten yhdistetyn kilpailupaikkana oli hiihto-osuudella Hiihtokeskus Laura ja mäkiosuudella RusSki Gorki -mäkihyppykeskus, lähellä kisojen pääpaikkaa Sotšia. Yhdistetyssä käytiin kolme kilpailua, kaksi yksilökilpailua ja joukkuekilpailu. Parhaiten yhdistetyn kilpailuissa menestyivät norjalaiset urheilijat.


title: Yhdistetty talviolympialaisissa 2014

text: Olympialaisten yhdistettyyn osallistui 55 urheilijaa 15 maasta.


title: Maria Simelius

text: Anna Maria Simelius, o.s. Tulindberg (30. joulukuuta 1792 Oulu – 26. helmikuuta 1843 Helsinki) oli kirjapainon johtaja miehensä Jakob Simeliuksen jälkeen.


title: Maria Simelius

text: Simeliuksen isä oli säveltäjä, viulisti, lääninkamreeri ja hallituskonseljin jäsen Erik Tulindberg ja äiti tunnettuun oululaiseen kauppiassukuun kuulunut Margareta Christina Nylander (1768–1843), jonka isä Johan Mattsinpoika Nylander oli perustanut Nybyn lasitehtaan Olhavaan. Matemaatikko Claes Albert Tulindberg oli Simeliuksen veli.


title: Maria Simelius

text: Simeliuksen puoliso vuodesta 1820, hallituskonseljin kielenkääntäjä Jakob Simelius (1785–1826), sai luvan perustaa Helsinkiin kaupungin ensimmäisen kirjapainon, muun muassa hoitaakseen sinne 1819 siirtyneen senaatin antamat tehtävät. Julkaisutoiminnan merkityksen Jakob Simelius oli nähnyt enonsa Anders Chydeniuksen toiminnassa.


title: Maria Simelius

text: Kun Jakob Simelius kuoli 40-vuotiaana 1826, hänen 35-vuotias leskensä Maria Simelius sai luvan "J. Simelii Enka" -kirjapainon toimintaa varten. Simelius lisäsi painon henkilökuntaa ja käytössä olevia kirjakelajeja, samoin kuin korvasi puisen painokoneen metallirakenteisella. Painotalo siirtyi 1833 Simeliuksen rakennuttamiin uusiin tiloihin Uudenmaakadulle. Ulkomailta 1838 hankituilla kirjakkeilla painettiin muun muassa Elias Lönnrotin "Kanteletar", M. A. Castrénin ruotsinnos "Kalevalasta" ja J. L. Runebergin "Nadeschda". Viimeksi mainitun julkaisuvuonna 1841 alettiin painaa myös Suomalaisen Kirjallisuuden Seuran aikakauskirjaa "Suomi".


title: Maria Simelius

text: Maria ja Jakob Simeliuksen perheeseen syntyi kaksi tytärtä, Helena Kristina (5. elokuuta 1821 – 7. lokakuuta 1889) ja Jacobina Maria (16. marraskuuta 1822 – 22. joulukuuta 1895). Helena opiskeli kieliä Pariisissa, Saksassa ja Sveitsissä 1850- ja 1860-luvuilla ja oli 30 vuoden ajan kieltenopettajana Helsingin ruotsalaisessa tyttökoulussa 1887 asti. Hän käänsi myös ranskan kieliopin saksasta ruotsiksi.


title: Maria Simelius

text: Jacibina Maria oli naimisissa lääkäri Leonard Fahlanderin kanssa vuodesta 1842. Fahlander toimi kirjapainon johtajana anoppinsa jälkeen. Jacobina Maria myi osuutensa 1845 ja Helena Kristina 1859.


title: Dikloraani

text: Dikloraani eli 2,6-dikloori-4-nitroaniliini eli DCNA (CHClNO) on aromaattinen orgaaninen yhdiste. Yhdistettä käytetään väriaineiden valmistamiseen ja fungisidina eli siententorjunta-aineena. Dikloraanin käyttö fungisidina kiellettiin Euroopan Unionin alueella Euroopan komission päätöksellä kesäkuussa 2011.


title: Dikloraani

text: Dikloraani on huoneenlämpötilassa keltaista kiteistä ainetta. Yhdiste ei liukene veteen, mutta liukenee paremmin orgaanisiin liuotiimiin kuten metanoliin, asetoniin ja kloroformiin. Dikloraanin sienten kasvua estävä ominaisuus perustuu siihen, että yhdiste estää ribosomin ja RNA:n välisen kompleksin muodostumisen ja sitä kautta myös proteiinisynteesi estyy. Se on tehokas muun muassa "Botrytis"-, "Monilinia"-, "Rhizopus"-, "Sclerotina"- ja "Sclerotium"-sukujen homeita vastaan.


title: Dikloraani

text: Dikloraania valmistetaan klooramalla joko p-nitroaniliinia tai 4-nitroaniliini-2-sulfonihappoa vesiliuoksessa. Ensimmäisessä vaiheessa muodostuu monokloorattu tuote.


title: Dikloraani

text: Dikloraania käytetään fungisidina hedelmä- ja kasvisviljelmillä muun muassa salaatti-, peruna-, raparperi, kirsikka- ja persikkaviljelmillä. Yhdisteestä valmistettavaa diatsoniumsuolaa käytetään keltaisten, oranssien ja ruskeiden atsovärien valmistuksessa.


title: Oiva Laaksonen

text: Oiva Johan Laaksonen (30. toukokuuta 1924 Helsinki – 26. heinäkuuta 1989) oli Helsingin kauppakorkeakoulun liiketaloustieteen oppiaineen organisaatiot ja johtaminen professori. Hänet nimitettiin 1969 itsenäistyneen oppiaineen ensimmäiseksi vakinaiseksi professoriksi vuonna 1973, ja hän oli tehtävässä kuolemaansa saakka. Hänen tutkimusalaansa olivat automaatio ja yritysorganisaatio.


title: Oiva Laaksonen

text: Laaksonen on väitöskirjassaan "Suomen liike-elämän johtajisto: sen sosiaalinen liikkuvuus ja koulutus" (1962) kuvannut kattavasti 1900-luvun alun yritysjohtajistoa, johtajien sosiaalista taustaa, koulutusta ja työpaikkaliikkuvuutta..


title: Bryan Hopkins

text: Bryan Hopkins (s. 26. lokakuuta 1983 Dallas, Texas) on yhdysvaltalainen kilpauransa päättänyt koripalloilija, pelipaikaltaan pelintekijä. Hän pelasi urallaan Suomen, Belgian, Ukrainan, Kreikan ja Israelin pääsarjoissa sekä EuroChallengessa ja Baltian liigassa.


title: Bryan Hopkins

text: Hopkins pelasi high school -koripalloa Lincolnissa samassa joukkueessa Chris Boshin kanssa. Joukkue ei hävinnyt kauden aikana kertaakaan. Yliopistossa Hopkins edusti SMU:ta vuosina 2002–2006. Yliopiston jälkeen Hopkins siirtyi pelaamaan Eurooppaan, Ukrainan pääsarjaan. Seuraavalla kaudella hän siirtyi belgialaiseen Liège Basketiin. Viisi kautta, vuodet 2008–2013, Hopkins edusti belgialaista Antwerp Giantsia, joka pelasi maan pääsarjan lisäksi EuroChallengea. EuroChallenge-kaudella 2012–2013 Hopkins teki sarjan yhden ottelun ennätyksekseen 42 pistettä, ja samalla kierroksella hänet valittiin kierroksen pelaajaksi. Kauden 2013–2014 Hopkins aloitti Israelin pääsarjassa, ja siirtyi kesken kauden Kreikan pääsarjaan. Syksyn 2014 Hopkins oli pelaamatta lapsensa syntymän johdosta. Tammikuussa 2015 hän siirtyi suomalaiseen Tampereen Pyrintöön. Try-out-jakson jälkeen hänen sopimustaan jatkettiin loppukaudeksi. Pyrintö sai Hopkinsista loppukaudeksi kaipaamaansa heittovoimaa.Hopkinsin vanhemmat ovat Paula ja Leonard Hopkins. Hänellä on kaksi siskoa ja kaksi veljeä. Veljistä kaksoisveli Ryan pelasi samaan aikaan koripalloa SMU:ssa, ja isoveli Leonard Hopkins oli myös ammattilaiskoripalloilija.


Tšekkoslovakialaisen elokuvan uusi aalto on termi, jota käytetään tšekkoslovakialaisista elokuvista 1960-luvun alusta päättyen Tšekkoslovakian neuvostomiehitykseen vuonna 1968. Suuntauksen kuuluneita ohjaajia olivat muun muassa tšekkiläiset Miloš Forman, Věra Chytilová, Ivan Passer, Jaroslav Papoušek, Jiří Menzel, Jan Němec, Jaromil Jireš, Vojtěch Jasný ja Evald Schorm sekä slovakialaiset Dušan Hanák, Juraj Herz, Juraj Jakubisko, Štefan Uher, Ján Kadár ja Elo Havetta. Tšekkoslovakian "uudelle suunnalle" oli ominaista avoimuus ja laadukkuus. Suurin osa Tšekkoslovakialaisen elokuvan uuden aallon elokuvista tuotettiin ja kuvattiin Barrandov-elokuvastudioilla.
Nikita Hruštšovin noustessa Neuvostoliitossa valtaan Stalinin kuoleman jälkeen alkoi poliittinen "suojasää" idän ja lännen välillä. 1960-luvun alussa olivat myös itäblokin maat saaneet vapauksia Unkarin kansannousun opetuksien jälkeen. Viranomaiset sallivat länsimaisen kulttuurin esiintymiset kunhan pidättäydyttiin räikeimmistä "imperialismin elkeistä", kuten englannin kielen käytöstä esiinnyttäessä. Merkittäviksi Tšekin uuden aallon elokuviksi nousivat Jiří Menzelin "Tarkoin vartioidut junat" (1966) ja Miloš Formanin "Musta Pekka" (1964), "Vaaleaverikön rakkaus" (1965) ja "Palaa, palaa!" (1967)


title: Tšekkoslovakialaisen elokuvan uusi aalto

text: Alexander Dubčekin tultua valtaan tammikuussa 1968 kulttuurituotannon valvonta vapautui hetkeksi. Esimerkiksi Tšekkoslovakian kommunistisen puolueen ”ikuisiksi ajoiksi” pannaan julistaman Miloš Formanin "Palaa, palaa!" -komedian sallittiin palata elokuvateattereihin Prahan keväänä.


text: Tšekkoslovakian miehityksen jälkeen Tšekoslovakia-filmin pääjohtajaksi oli nimitetty aikaisemmin kulttuuriministeriön virkamiehenä toiminut Jiří Purš -niminen kommunisti. Käytännössä Puršista tuli Barrandov-elokuvastudioiden ja koko maan elokuvatuotantojen johtaja. Purš oli taivuttanut Tšekkoslovakian elokuvatuotannon puolueen tahtoon mutta oli myös suojellut entisiä elokuvantekijöitä ja pitänyt heitä palkkalistoilla. Merkittävien Tšekkoslovakiaan jääneiden ohjaajien kuten Chytilová ja Menzel ei kuitenkaan sallittu työskennellä vapaasti. Rajoituksien ja tiukan valvonnan takia Tšekkoslovakian uuden aallon tuoreus oli kuitenkin menetetty.


title: Arvo Laamanen

text: Arvo Laamanen (10. helmikuuta 1929 Punkaharju – 17. syyskuuta 2006 Nurmijärvi) oli suomalainen ympäristöhygienian professori.


title: Arvo Laamanen

text: Laamanen väitteli Helsingin yliopistossa 1970 pääaineenaan biokemia. Hän oli vuodesta 1974 Kuopion yliopiston ympäristöhygienian (kemiallis-fysikaalisen analytiikan) professori. Hän tutki ilmansuojelua, ympäristöterveyttä ja työhygieniaa. Hän jäi eläkkeelle 1992.


title: Pavel Sinebrychoff

text: Pavel (Paul) Petrovitš Sinebrychoff (, "Sinebrjuhov"; 20. tammikuuta 1799 – 12. maaliskuuta 1883 Helsinki) oli venäläissyntyinen suomalainen kauppaneuvos ja Sinebrychoffin panimon omistaja. Hän kuului Suomessa pitkään vaikuttaneeseen Sinebrychoffin sukuun.


title: Pavel Sinebrychoff

text: Pavel Sinebrychoffin isä oli kauppias Peter Sinebrychoff. Pavel Sinebrychoffin veljen Nikolai Sinebrychoffin kuoltua lapsettomana vuonna 1848 Pavel ja toinen veli Ivan perivät suuren omaisuuden. Pavelille jäi Helsinkiin sijoittunut liiketoiminta. Sinebrychoff hoiti perimäänsä liiketoimintaa menestyksellä, laajentaen sitä huomattavasti. 1870-luvulla hän oli Suomen suuriruhtinaskunnan suurin veronmaksaja yksityishenkilönä ja Helsingin kaupungissa häntä enemmän veroja maksoi vain Suomen Pankki. Keisari Aleksanteri II myönsi Sinebrychoffille kauppaneuvoksen arvon vieraillessaan Helsingissä 1863. Mainittuna vuonna Sinebrychoffin liikeyrityksissa työskenteli yli 200 henkilöä. Sinebrychoff tuki Suomen ortodoksista kirkkoa eri tavoin, muun muassa lahjoittamalla varoja Helsingin ortodoksisten kirkkojen rakentamiseen. Hän oli myös Helsingin kaupunginvaltuuston jäsen 1874–1875.


title: Pavel Sinebrychoff

text: Pavel Sinebrychoff laajensi panimonsa tiloja Helsingin Hietalahdessa. Hänen johtajakaudellaan yrityksen liikevaihto moninkertaistui siitä huolimatta, että tuona aikana Sinebrychoffin panimo menetti monopoliasemansa Helsingissä ja sai kilpailijoita. Pavel Sinebrychoff oli vuodesta 1878 myös panimonsa naapuriin perustetun Hietalahden telakan osakas, Turpaan ruutitehtaan enemmistöosakas ja yksi Helsingin ensimmäisen liikepankin perustajista. Hän oli vuonna 1862 perustamassa Helsingin Kaisaniemeen kylpylä Villensaunaa (Wilhelmsbad) ja omisti sen kokonaan vuodesta 1870 alkaen. Hän omisti myös Espoossa Otaniemen kartanon vuodesta 1857 ja läheisen Hagalundin kartanon vuodesta 1859 alkaen. Sinebrychoff asui veljensä panimon yhteyteen Helsingin Bulevardille rakennuttamassa kivitalossa, jossa nykyään toimii Sinebrychoffin taidemuseo.


title: Pavel Sinebrychoff

text: Sinebrychoff meni naimisiin vasta 1850, itseään 30 vuotta nuoremman Anna Tihonoffin kanssa (1830–1904). Perheeseen syntyi kaksi tytärtä ja kaksi poikaa. Heistä Maria (1852–1923) avioitui lääkäri C. F. von Wahlbergin kanssa, joka toimi muun muassa lääkintöhallituksen pääjohtajana. Pojat Nicolas ja Paul Sinebrychoff toimivat liikemiehinä. Pavel Sinebrychoff luovutti Sinebrychoff-panimon toimitusjohtajan tehtävät pojalleen Nicolakselle vuonna 1878.


title: Rosendahl

text: Rosendahl, Rosendal tarkoittaa seuraavia:


title: Pentti Laasonen

text: Veikko Pentti Johannes Laasonen (14. maaliskuuta 1916 Helsinki – 12. elokuuta 2000 Helsinki) oli suomalainen matemaatikko. Laasonen oli Teknillisen korkeakoulun rehtori vuosina 1970–1979.


title: Pentti Laasonen

text: Pentti Laasosen isä lääninrovasti Gabriel Johannes Laasonen siirtyi vuonna 1929 Helsingistä Kuusankosken kirkkoherraksi, ja Pentti Laasonen kirjoitti ylioppilaaksi vuonna 1933 Kouvolan lyseosta. Laasonen opiskeli Helsingin yliopistossa ja väitteli tohtoriksi vuonna 1944 P.J. Myrbergin oppilaana. Laasosen väitöskirja "Beiträge zur Theorie der fuchsoiden Gruppen und zum Typenproblem der Riemannschen Flächen" liittyi Riemannin pintojen tyyppiteoriaan. Myöhemmin Laasonen siirtyi funktioteoriasta soveltavan matematiikan suuntaan ja julkaisi tutkimuksia mm. osittaisdifferentiaaliyhtälöiden reuna-arvo-ongelmista. Laasosen tieteellinen tuotanto käsittää noin 80 artikkelia.


title: Pentti Laasonen

text:
Pentti Laasosen matemaatikon työura alkoi Helsingin yliopiston matematiikan assistenttina vuonna 1939, mutta matematiikan tekniikkaan soveltamiseen hänet johtivat tehtävät Ilmavoimien esikunnassa ja Valtion lentokonetehtaassa jatkosodan aikana. Laasonen selvitti hävittäjä Myrskyn koelennolla sattuneen onnettomuuden syyksi koneen siipien värähtelyn suurissa nopeuksissa. Laasonen oli lentokonetehtaan palveluksessa vuoteen 1948. Tuona vuonna hän siirtyi Tampereen teknillisen opiston matemaattisten aineiden yliopettajaksi, mutta jo samana vuonna hänet nimitettiin Teknillisen korkeakoulun lujuusopin professoriksi. Tässä tehtävässä Laasonen toimi vuoteen 1961 asti, jolloin hänet nimitettiin Helsingin yliopiston sovelletun matematiikan professorin virkaan. Jo seuraavana vuonna Laasonen kuitenkin palasi Teknilliseen korkeakouluun, nyt matematiikan professoriksi. Laasonen oli ensimmäinen Teknillisen korkeakoulun matematiikan professori, jonka tutkimussuuntauksetkin sivusivat tekniikkaa. Eläkkeelle Laasonen jäi vuonna 1979. Laasonen oli myös vuodesta 1948 Helsingin yliopiston sovelletun matematiikan dosentti. Vuosina 1956–1958 Laasonen oli vierailevana professorina Kalifornian yliopistossa Los Angelesissa.
Pentti Laasonen valittiin Suomalainen Tiedeakatemian jäseneksi vuonna 1953. Tiedeakatemian varainhoitaja ja hallituksen jäsen hän oli 1961–1982. Vuosina 1984–1985 Laasonen oli vielä Tiedeakatemian esimies. Teknillisten tieteiden akatemian jäsen Laasonen oli vuodesta 1960. Vuonna 1979 Laasonen valittiin Teknillisten tieteiden akatemian esimieheksi. Laasonen oli myös Suomen Tiedeseuran jäsen vuodesta 1970.


title: Pentti Laasonen

text: Pentti Laasosella oli lukuisia tiedepoliittisia luottamustoimia. Hän oli mm. Valtion luonnontieteellisen toimikunnan jäsen 1964–1970 ja Tieteellisten seurain valtuuskunnan puheenjohtaja 1965–1968.


title: Pentti Laasonen

text: Varsovan yliopisto myönsi Pentti Laasoselle matematiikan kunniatohtorin arvon vuonna 1976.


title: Sindre Odberg Palm

text: Sindre Odberg Palm (s. 27. tammikuuta 1992 Spydeberg) on norjalainen maastohiihtäjä. Seuratasolla Palm edustaa Spydeberg IL -seuraa. Hän on erikoistunut sprintteihin.


title: Sindre Odberg Palm

text: Palm debytoi maastohiihdon maailmancupissa maaliskuussa 2014, kun hän oli Drammenin perinteisen sprintin 57. Ensimmäiset maailmancupin pisteensä hän saavutti tammikuussa 2015 oltuaan Otepäässä niin ikään perinteisen sprintissä sijalla 25.


title: Sepp Schneider

text: Sepp Schneider (s. 3. kesäkuuta 1991 Egg) on itävaltalainen yhdistetyn hiihtäjä. Seuratasolla Schneider edustaa SC Egg-Vorarlbergiä.


title: Sepp Schneider

text: Schneider debytoi yhdistetyn maailmancupissa helmikuussa 2012 Almatyssa ollen kilpailun 30. Näin ollen hän nappasi myös heti uransa ensimmäisen maailmancupin pisteen. Schneiderin paras sijoitus maailmancupin osakilpailussa on seitsemäs, jonka hän saavutti maaliskuussa 2014 Oslosta. Schneider on sijoittunut kahdesti kärkikymmenikköön. Falunin MM-kilpailuissa 2015 hän oli suurmäen Gundersen-kilpailussa kolmastoista.


title: Sepp Schneider

text: Schneiderin isoveli Balthasar Schneider on uransa jo päättänyt mäkihyppääjä.


title: Steve Bacic

text: Steve Bacic (s. 13. maaliskuuta 1965) kanadalainen näyttelijä ja ohjaaja.


title: Federico Cecon

text: Federico Cecon (s. 11. kesäkuuta 1994) on italialainen mäkihyppääjä. Seuratasolla Cecon edustaa Cai Monte Lussaria.


title: Federico Cecon

text: Cecon debytoi mäkihypyn maailmancupissa joulukuussa 2014, kun hän oli Nižni Tagilin kilpailussa sijalla 42. Tuota kilpailua aikaisemmin Cecon oli jo osallistunut kahteen joukkuekilpailuun Planicassa ja Klingenthalissa. Sija 42 on Ceconin tähänastisen maailmancup-uran paras sijoitus.


title: Federico Cecon

text: Cecon on osallistunut neljiin nuorten MM-kilpailuihin, joissa hän on ollut parhaimmillaan 11. sijalla vuonna 2014 Val di Fiemmessä. Hän on kilpaillut myös Continental Cupissa.


title: Federico Cecon

text: Ceconin isä on yksi kaikkien aikojen menestyneimmistä italialaismäkihyppääjistä, Roberto Cecon.


title: Niilo Orasmaa

text: Niilo Yrjö Gideon Orasmaa (vuoteen 1906 "Österman"; 13. heinäkuuta 1889 Tampere – 9. syyskuuta 1970 Helsinki) oli suomalainen diplomaatti.


title: Niilo Orasmaa

text: Orasmaan vanhemmat olivat kauppias Mauritz Alexander Österman ja Mathilda Sofia Wennerblom. Hän pääsi ylioppilaaksi 1908 ja valmistui filosofian maisteriksi 1924.


title: Niilo Orasmaa

text: Orasmaa oli ulkoministeriön palveluksessa vuodesta 1921 lähtien. Hän oli lähetystösihteerinä Tallinnassa 1925–1928, poliittisen ja kaupallisen osaston apulaispäällikkönä 1928 ja vt. päällikkönä 1929, asiainhoitajana Madridissa ja Lissabonissa 1929–1933, ulkoministeriön kauppapoliittisen osaston apulaispäällikkönä 1933 sekä talouspoliittisen osaston päällikkönä 1933–1937. Hän oli myös kauppasopimuskomitean 2. sihteerinä 1922–1924, 1929 sekä 1933–1937.


title: Niilo Orasmaa

text: Orasmaa oli lähettiläänä Buenos Airesissa, Montevideossa ja Santiagossa 1937–1945, Rio de Janeirossa 1946–1950 sekä Belgradissa ja Ateenassa 1953–1956. Hän hoiti välillä 1951–1953 ulkoministeriön poliittisen osaston päällikön tehtäviä virkaa tekevänä.


title: Niilo Orasmaa

text: Niilo Orasmaan käsikirjoituskokoelma on Tampereen yliopiston kirjastossa.


title: Cecon

text: Cecon on italialainen sukunimi. Se on muun muassa seuraavien henkilöiden sukunimi:


title: La mia città

text: La mia città () on Emma Marronen esittämä kappale, joka edusti Italiaa vuoden 2014 Eurovision laulukilpailussa Tanskan Kööpenhaminassa. Kappaleen on säveltänyt ja sanoittanut Marrone itse. Sen kesto on kolme minuuttia ja 31 sekuntia, ja se lauletaan italian kielellä.


title: La mia città

text: "La mia città" pääsi suoraan finaaliin, sillä Italia on yksi suurimmista rahoittajamaista. Finaalissa kappale sijoittui sijalle 21 kerättyään 33 pistettä. Kappale sai finaalissa yhdeltä maalta, Maltalta, suurimman yksittäisen pistemäärän eli 12 pistettä.


title: Pentti Laasonen (historioitsija)

text: Pentti Laasonen (24. joulukuuta 1928 Kitee – 14. lokakuuta 2016 Helsinki) oli suomalainen historiantutkija. Hän oli vuosina 1976–1980 Helsingin yliopiston kirkkohistorian apulaisprofessori ja 1980–1992 Helsingin yliopiston Suomen ja Skandinavian kirkkohistorian professori. Hänen tutkimusalojaan olivat kirkollinen kansankulttuuri, luterilainen ortodoksia ja vanha suomalainen oppihistoria.


title: Des’ree

text: Desirée Annette Weeks, taiteilijanimeltään Des’ree, (s. 30. marraskuuta 1968 Lontoo) on brittiläinen laulaja ja R&B-artisti, joka nousi kuuluisuuteen 1990-luvulla. Hänet tunnetaan hiteistään ”Feel So High”, ”You Gotta Be”, ”Life” ja ”Kissing You”. Des’ree ei ole julkaissut musiikkia vuoden 2003 "Dream Soldier" -albumin jälkeen.


title: Des’ree

text: Des’ree syntyi Etelä-Lontoossa Englannissa. Hänen äitinsä on syntyjään guyanalainen ja isä kotoisin Barbadokselta. Des’ree tutustui musiikkilajeihin jazz ja reggae vanhempiensa kautta. Hän päätti lähtevänsä musiikkiuralle 11-vuotiaana oltuaan kahden vuoden matkalla Barbadoksella perheensä kanssa. Des’ree levytti musiikkinsa Sony Music -yhtiölle. Vuonna 1994 hänen singlensä ”You Gotta Be” menestyi hyvin Billboard Hot 100 -listan sijalla 5 ja oli kolminkertainen hitti Iso-Britanniassa. Se oli myös VH1-kanavan soitetuin kappale. Vuonna 1991 julkaistu debyyttisingle ”Feel So High” oli niin ikään menestys, sille kuvattiin kaksi musiikkivideota ja kappale oli kymmenen parhaan joukossa useissa maissa.


title: Des’ree

text: Menestyksen myötä Des’reen toinen studioalbumi "I Ain’t Movin’" myi maailmanlaajuisesti noin 2,5 miljoonaa kappaletta. Tällöin hän teki myös kiertueen Yhdysvalloissa. Des’ree lauloi singlensä ”Kissing You” elokuvan "William Shakespearen Romeo ja Julia" soundtrackille. Vuonna 1998 julkaistu single ”Life” oli valtava hitti Euroopassa ja se oli listaykkösenä useissa maissa. Des’ree voitti parhaan naisartistin BRIT Awardin vuonna 1999.


title: Des’ree

text: Des’reen musiikkiura alkoi hiipua 2000-luvulle tultaessa ja päättyi vuonna 2003, jolloin hänet erotettiin levy-yhtiöstään. Vuonna 2007 hän oli otsikoissa nostettuaan syytteen laulaja Beyoncéa vastaan ”Kissing You” -kappaleen luvattoman cover-version takia. Des’ree asuu nykyään Edmontonissa, Kanadassa.


title: Timo Laatunen

text: Timo Olavi Laatunen (8. helmikuuta 1935 Heinolan maalaiskunta) on suomalainen työnantajärjestöjohtaja ja yritysjohtaja. Hän on koulutukseltaan varatuomari


title: Timo Laatunen

text: Laatunen oli Suomen Työnantajain Keskusliiton (STK) toimitusjohtaja 1971–1975, Teollisuuden Keskusliiton toimitusjohtaja 1975–1979 ja Tampereen Kirjapaino Oy/Aamulehti-yhtymän toimitusjohtaja 1979–1992.


title: Montenegron historia

text: Montenegron historia on kehittynyt useiden vomakkaiden naapurien vaikutuksen alaisena. Aluetta ovat hallinneet monet kansat ja valtiot, mutta jonkinlainen itsenäinen valtio se on ollut vuosina 1356-1918 ja uudelleen vuodesta 2006.


title: Montenegron historia

text: Montenegron alueelta tiedetään useita kohteita kivi- ja pronssikaudelta, mutta niitä on tutkittu varsin vähän.


title: Montenegron historia

text: Illyrialaiset saapuivat alueelle rautakaudella, vuoteen 1000 eaa. mennessä. He rakensivat kukkuloille linnoituksia. Kreikkalaiset asettuivat joihinkin illyrialaisten rannikkokaupunkeihin vuoden 400 eaa. paikkeilla. Illyrialaisten harjoittama merirosvous sai Rooman valtakunnan liittämään alueen provinssikseen ajanlaskumme alun aikoihin. He rakensivat linnoituksia ja kauppareittejä. Alueen tärkein roomalainen kaupunki oli nimeltään Doklea. Maaseudulla vallitsi edelleen illyrialainen kulttuuri. Kun Rooma jakautui vuonna 395, raja kulki nykyisen Montenegron poikki. Rannikko kuului Länsi-Roomaan, maan sisäosat Bysanttiin.


title: Montenegron historia

text: Slaavit asuttivat nykyisen Montenegron alueen 600-luvulla. 900-luvulla alueelle muodostui "Zetan" valtio Ceslav-nimisen päällikön (zupan) yhdistettyä alueen. Alue oli vuosisatoja nimellisesti Serbian maakunta, mutta osmanien kukistaessa Serbian vuonna 1389 alueesta tuli täysin itsenäinen.


title: Montenegron historia

text: Aluksi maata hallitsi Balsan ruhtinassuku, jota seurasi vuonna 1421 Crnojevićin dynastia perustajanaan Stefan Crnojević. Heidän aikanaan maa sai nimen Montenegr. Se oli osmanien vallan alla mutta kuitenkn varsin autonominen. Hänen seuraajiensa aikana Montenegron hovi saavutti maan pienuuteen ja karuuteen nähden varsin korkean kulttuuritason. Balkanin ensimmäinen kirjapaino alkoi toimia vuonna 1493, vain 38 vuotta Gutenbergin jälkeen.


title: Montenegron historia

text: Vuodesta 1516 Montenegroa hallitsi Cetinjen ruhtinaspiispa ("vladika") viimeisen Crnojević-sukuisen ruhtinaan Đurađ V Crnojevićin luovuttua vallasta ja lähdettyä Venetsiaan. Tämä hallintomuoto oli tehokas tapa pitää ortodoksiset montenegrolaisylimykset yhtenä miehenä islamilaisia turkkilaisia vastassa. Vuonna 1696 vladika Danilo I Petrović teki virasta perinnöllisen (tosin piispat eivät saaneet olla naimisissa, joten virka periytyi aina veljenpojan kautta), minkä jälkeen se periytyi Petrović-Njegošin suvussa. Teokratiasta siirryttiin maalliseen valtaan vuonna 1852, kun Danilo II luopui pappisvirasta, meni naimisiin ja otti ruhtinaan tittelin.


title: Montenegron historia

text: Turkkilaisten kärsittyä vuosien 1876–1878 sodassa tappion Montenegro saavutti 1. heinäkuuta 1878 itsenäisyyden, joka myöhemmin tunnustettiin Berliinin kongressissa.


title: Montenegron historia

text: Montenegron hallitsija Nikola I julistautui kuninkaaksi vuonna 1910 ja saavutti merkittävää menestystä Balkanin sodassa 1912–1913, mutta itävaltalaiset häätivät hänet maasta 1916 miehittäessään maan ensimmäisen maailmansodan yhteydessä.


title: Montenegron historia

text: Ensimmäisen maailmansodan päätyttyä maa liittyi Serbian myötä Jugoslavian kuningaskuntaan kansanäänestyksen tuloksena. Itsenäisyyden kannattajat aloittivat kuitenkin vuonna 1919 kapinan, joka jatkui aina vuoteen 1924.


title: Montenegron historia

text: Toisessa maailmansodassa akselivallat valtasivat Jugoslavian vuonna 1941, ja italialaiset hallitsivat Montenegroa. Montenegrolaiset taistelivat Titon partisaanien rinnalla. Tämän jälkeen Montenegro oli osa Jugoslavian sosialistista liittotasavaltaa (1943–1992).


title: Montenegron historia

text: Jugoslavian hajottua 1990-luvun alussa jäljelle jääneessä sosialistisessa Jugoslaviassa vuonna 1992 järjestetyssä kansanäänestyksessä 95,96 prosenttia Montenegron asukkaista kannatti liittoa Serbian kanssa eli liittymistä uuteen Jugoslavian liittotasavaltaan ("Serbia ja Montenegro", "tynkä-Jugoslavia"). Muslimit, katolilaiset ja itsenäisyyttä kannattavat montenegrolaiset boikotoivat äänestystä. Itsenäisyyden kannattajat väittivät, etteivät vaalit olleet demokraattiset ja että valtio-omisteinen media oli lähettänyt federaatiota kannattavaa propagandaa.


title: Montenegron historia

text: Vuonna 1996 Montenegron Milo Đukanovićin hallitus katkaisi välit tuolloin Slobodan Miloševićin hallitsemaan Serbiaan, ryhtyi harjoittamaan omaa talouspolitiikkaansa ja otti valuutakseen käyttöön Saksan markan. Myöhemmin valuutta vaihtui euroon Saksan otettua sen valuutakseen. Hallitus kannatti itsenäisyysmielistä politiikkaa. Vuonna 2003 Jugoslavia muutettiin Serbia ja Montenegron valtioliitoksi ja perustuslaissa määrättiin, että osapuolet saisivat järjestää itsenäistymisestä kansanäänestyksen kolmen vuoden kuluttua.


title: Montenegron historia

text: 21. toukokuuta 2006 järjestetyssä kansanäänestyksessä 55,4 % (tarvittava määrä 55 %) kannatti Montenegron itsenäistymistä. Valtio julistautui itsenäiseksi 3. kesäkuuta 2006 ja erosi sen ja Serbian valtioliitosta. Montenegrosta tuli näin viides entisen Jugoslavian osa, joka irrottautui Belgradin alaisuudesta. Montenegro joutui liitosta eronneena osapuolena hakemaan itselleen kansainvälisen tunnustuksen sekä kansainvälisten järjestöjen jäsenyyttä. Euroopan unioni tunnusti Montenegron 12. kesäkuuta ja Serbia 15. kesäkuuta 2006. Maasta tuli Yhdistyneiden kansakuntien 192. jäsen 28. kesäkuuta 2006.


title: Montenegron historia

text: Joulukuussa 2006 siitä tuli Naton rauhankumppani ja ehdokasjäsen. Se jätti EU:n jäsenhakemuksen 2008 ja Euroopan komissio suositteli sitä ehdokasjäseneksi marraskuussa 2010. Viralliset EU-jäsenyysneuvottelut Montenegron kanssa aloitettiin kesäkuussa 2012.


title: Muamer Tankovic

text: Muamer "Tank" Tanković (s. 22. helmikuuta 1995) on ruotsalainen jalkapalloilija, joka edustaa Eredivisiessa pelaavaa AZ Alkmaar:ta. Hän on pelipaikaltaan hyökkääjä. Tanković kuuluu Ruotsin jalkapallomaajoukkueeseen.


title: Muamer Tankovic

text: Muamer Tanković debytoi Fulham FC:ssä Manchester Unitedia vastaan 9. helmikuuta 2014. Kesällä 2014 Tanković allekirjoitti sopimuksen AZ Alkmaarin kanssa.


title: Muamer Tankovic

text: Tanković pelasi ensimmäisen ottelunsa Ruotsin jalkapallomaajoukkueessa maaliskuussa 2014.


title: Carolus Lassila

text: Carolus Juhani Lassila (5. elokuuta 1922 Helsinki – 26. lokakuuta 1987 Atlasvuoristo, Marokko) oli suomalainen diplomaatti.


title: Carolus Lassila

text: Lassilan vanhemmat olivat Armas Lassila (1890–1955) ja Martha Sofia Holmberg. Hänen setiään olivat anatomian professori Väinö Lassila ja metsäteknologian professori Ilmo Lassila. Carolus Lassila oli naimisissa Britta Synnöve Juliana Wilskmanin (1923–1987) kanssa.


title: Carolus Lassila

text: Lassila oli arabian kielen ja arabikulttuurin tuntija. Hän oli suurlähettiläänä Beirutissa Libanonissa sekä samalla Kuwaitissa ja Riadissa Saudi-Arabiassa 1968–1974, Jeddassa Saudi-Arabiassa ja Abu Dhabissa Arabiemiirikuntien liitossa 1975–1977 ja viimeksi suurlähettiläänä Madridissa ja samalla Marokossa 1984–1987.


title: Carolus Lassila

text: Carolus Lassila ja hänen vaimonsa saivat surmansa onnettomuudessa Marokon Atlas-vuorilla matkalla Ouarzazatesta  Taznakhtiin, 250 mailia Rabatista etelään, 26. lokakuuta 1987, kun he ajoivat autollaan yöllä rankkasateen jälkeen äkillisesti tulvimaan alkaneeseen jokeen.


title: Carlos Mota

text: Carlos Mota (s. 1969 São José dos Campos, Brasilia) on brasilialainen sarjakuvapiirtäjä. Mota aloitti uransa vuonna 1995 ja piirsi alussa supersankaritarinoita muun muassa Marvelille ja DC Comicsille, mutta siirtyi vuonna 1998 Disney-sarjakuvien pariin. Aku Ankan piirtämisen hän aloitti vuonna 2000 brasilialaisen Abrilin palveluksessa. Vuodesta 2005 hän on työskennellyt tanskalaiselle Egmontille. Motan piirroksissa korostuvat tarkat taustat.


title: John Wilkes

text: John Wilkes (17. lokakuuta 1725 – 26. joulukuuta 1797) oli englantilainen radikaali, lehtimies ja poliitikko, josta tuli liberalismin symboli, kun hänet suljettiin useita kertoja pois parlamentista.


title: John Wilkes

text: John Wilkes valittiin ensimmäisen kerran parlamentin jäseneksi vuonna 1757. Middlesexin vaalipiirin vaalitaistelussa hän puolusti äänestäjiensä enemmänkin kuin parlamentin alahuoneen oikeutta valita edustajansa. Vuonna 1768 hänen kannattajiensa vihaiset protestit tukahdutettiin St George's Fieldsin verilöylyssä. Vuonna 1771 hän oli apuna taivuteltaessa hallitus hyväksymään painotalojen oikeus julkaista parlamentin keskusteluja. Vuonna 1776 hän esitteli parlamentissä ensimmäisen parlamenttiuudistuksen. Yhdysvaltain vapaussodan aikana hän tuki kapinallisia lisäten suosiotaan heidän keskuudessa. Toisaalta vuonna 1780 hän komensi asevoimia, jotka auttoivat lopettamaan Gordonin kapinan, jossa vastustettiin katolisten oikeuksien palauttamista. Tämä vähensi hänen suosiotaan radikaalien joukossa.


title: John Wilkes

text: Tämä oli käännekohta johtaen Wilkesin tukemaan yhä enemmän konservatiivista politiikkaa, mikä aiheutti tyytymättömyyttä edistyksellisten ja radikaalien pieni- ja keskituloisten kannattajiensa joukossa. Tämä oli pääasiallinen syy parlamenttipaikan menetykseen vuoden 1790 vaaleissa. 65 vuoden ikäisenä hän vetäytyi politiikasta ja osallistui edistyksellisiin sosiaalisiin uudistuksiin kuten katolisten emansipaatio 1790-luvulla Ranskan vallankumouksen jälkeisinä vuosina. Eläessään hän oli ansainnut libertiinin maineen.


title: Jussi-palkinnot 1966

text: Jussi-palkinnot 1966 jaettiin 30. huhtikuuta 1966 järjestetyssä jakotilaisuudessa ravintola Vaakunassa Helsingissä. Palkinnot jaettiin elokuville, jotka olivat saaneet ensi-iltansa vuosina 1964 ja 1965.


title: Jussi-palkinnot 1967

text: Jussi-palkinnot 1967 jaettiin 28. helmikuuta 1967 järjestetyssä jakotilaisuudessa Kallion virastotalossa Helsingissä. Palkinnot jaettiin elokuville, jotka olivat saaneet ensi-iltansa vuonna 1966.


title: Yrjö Saastamoinen

text: Yrjö Herman Saastamoinen (11. heinäkuuta 1888 Kuopio – 1. syyskuuta 1966 Kuopio) oli suomalainen diplomaatti ja toimitusjohtaja.


title: Yrjö Saastamoinen

text: Saastamoisen vanhemmat olivat kauppaneuvos Herman Saastamoinen ja Alexandra Tengman. Hän pääsi ylioppilaaksi 1907 ja opiskeli useissa ulkomaisissa yliopistoissa 1908–1914.


title: Yrjö Saastamoinen

text:
Saastamoinen oli Suomen Berliinin lähetystön avustajana 1918, ulkoministeriön 2. sihteerinä 1919, vt. valtuutettuna Haagissa 1919,
asiainhoitajana Haagissa ja Brysselissä 1920-1921, Madridissa ja Lissabonissa 1921–1922 sekä Haagissa, Brysselissä ja Luxemburgissa 1923–1926. Hänestä tuli erikoislähettiläs ja täysivaltainen ministeri 1927.


title: Yrjö Saastamoinen

text: Diplomaattitehtävien jälkeen Saastamoinen toimi H. Saastamoinen Oy:n, "Saastamoisen Faneri Oy":n ja "H. Saastamoinen & Pojat Oy":n johtajana vuodesta 1927 lähtien.


title: Peter de Lacy

text: Peter de Lacy (1678 Limerick, Irlanti – 1751 Liivinmaa) oli irlantilais-ranskalainen ammattisotilas sotamarsalkka. Hän palveli ensin Ranskan, Itävallan ja Puolan armeijoissa. Vuonna 1719–1721 hän johti Venäjän laivaston hyökkäyksiä Ruotsin rannikolle. Hattujen sodan aikana hän oli Suomessa taistelleiden venäläisten joukkojen ylipäällikkö..


title: Vivaan Shah

text: Vivaan Shah (s. 11. tammikuuta 1990) on intialainen näyttelijä. Hän on näyttelijä Naseeruddin Shahin ja Ratna Pathakin nuorempi poika. Hän teki elokuvadebyyttinsä mustassa komediassa "7 Khoon Maaf" (2011). Seuraavaksi hän sai roolin menestyneessä toimintakomediassa "Happy New Year" (2014).


title: Eduard Palin

text: Eduard Hjalmar Palin (27. tammikuuta 1891 Helsinki – 18. maaliskuuta 1969) oli suomalainen diplomaatti.


title: Eduard Palin

text: Palinin vanhemmat olivat salaneuvos Hjalmar Georg Palin ja Linnéa Eugenie Hisinger. Hän pääsi ylioppilaaksi 1909 ja suoritti oikeustutkinnon 1917.


title: Eduard Palin

text: Palin oli ulkoministeriön 2. sihteerinä 1920, Pariisin lähetystön 2. lähetystösihteerinä 1920–1921, lähetystösihteerinä Berliinissä 1921–1925, lähetystöneuvoksena Kööpenhaminassa 1925–1927 sekä va. asiainhoitajana siellä 1925–1926. Hän oli sitten ulkoministeriön jaostopäällikkönä 1927-1929 sekä poliittisten asiain osastolla apulaispäällikkönä 1929–1931 ja päällikkönä 1931–1933. Tämän jälkeen Palin toimi lähettiläänä Riiassa ja Kaunasissa 1933–1940, Bukarestissa 1941–1945 sekä lähettiläänä Prahassa ja Wienissä 1947–1950 ja lähettiläänä ja suurlähettiläänä Oslossa 1950–1958. Palin sai lähetystöneuvoksen arvon 1924 ja erikoislähettilään ja täysivaltaisen ministerin arvon 1933.


title: Jay Pharoah

text: Jared Antonio Farrow (tunnetaan paremmin taiteilijanimellä Jay Pharoah; s. 14. lokakuuta 1987 Chesapeake, Virginia) on yhdysvaltalainen näyttelijä ja koomikko.


title: Jay Pharoah

text: Pharoah tunnetaan parhaiten vakionäyttelijänä "Saturday Night Live" -viihdeohjelmassa, jossa hän oli mukana vuosina 2010–2016.


title: Residylaskenta

text: Residylaskenta on tekniikka, jolla voidaan laskea polkuintegraaleja. Tekniikassa käytetään hyödyksi Laurentin sarjaa. Tehtävänä on laskea integraali formula_1, missä formula_2 on yksinkertainen suljettu positiivisesti suunnattu ääriviiva ja formula_3 on analyyttinen formula_2:ssa lukuun ottamatta yksittäistä sisäpuolista pistettä formula_5. Tällöin funktio formula_3 voidaan esittää Laurentin sarjana formula_7. Tällöin integraalin arvoksi saadaan formula_8. Tässä formula_9 kutsutaan funktion formula_10 reduaaliksi pisteessä formula_5 ja merkitään formula_12 tai lyhyemmin formula_13.


title: Residylaskenta

text: Esimerkki 1: Tarkastellaan funktiota formula_14 ja lasketaan integraali formula_15, kun tiedetään, että funktiolla on residuaali pisteessä formula_16.


title: Residylaskenta

text: Ratkaisu: Funktiolla formula_17 on Taylorin sarja formula_18. Tästä saadaan Laurentin sarjaksi funktiolle formula_19 pisteen formula_16 ympäristössä formula_21. Tällöin formula_22. Koska piste formula_16 on ainoa nollakohta ympyrän formula_24 sisällä, saadaan integraalin arvoksi formula_25.


title: Gints Meija

text: Gints Meija (s. 4. syyskuuta 1987 Riika, Latvian SNT, Neuvostoliitto) on latvialainen jääkiekkoilija, joka pelaa KHL-joukkue Dinamo Riiassa.


title: Gints Meija

text: Meija on pelannut lähes koko uransa kotikaupungissaan Riiassa. Hän debytoi Latvian pääsarjassa SK Riian paidassa 17-vuotiaana kaudella 2004–2005. Kaksi seuraavaa kautta Meija pelasi SK LSPA/Riiassa, jonka sisäisen piste-, maali- (Elvis Želubovskisin kanssa) ja syöttöpörssin hän voitti jälkimmäisellä kaudellaan 2006–2007 tehoilla 18+30=48. Meija jakoi koko Latvian liigan pistepörssin kuudennen sijan HK Riika 2000:n Edijs Brahmanisin kanssa. Hän siirtyi itse Riika 2000:n riveihin kaudeksi 2007–2008 ja voitti joukkueen sisäisen pistepörssin tehoilla 18+30=48. Meija jakoi Latvian liigan pistepörssin kymmenennen sijan ASK Ogreen siirtyneen Brahmanisin kanssa. Hän edusti HK Riika 2000:ta kauden aikana myös Continental Cupissa.


title: Gints Meija

text: Kaudeksi 2008–2009 Meija teki sopimuksen KHL:ssä aloittaneen Dinamo Riian kanssa. Hän pelasi valtaosan kaudestaan Valko-Venäjän Ekstraligaa HK Riika 2000:ssa, jonka paras pistemies ja syöttäjä Meija oli tehoilla 14+18=32. KHL:ssä hän pelasi kauden aikana 18 runkosarjaottelua ilman tehopisteitä. Kaudella 2009–2010 Meija pelasi KHL:ssä 26 runkosarjaottelua tehopistein 1+2=3 ja yhdeksän playoff-ottelua tehopistein 1+1=2. Hän pelasi ison osan kaudestaan myös Ekstraligaa Dinamo-Juniors Riiassa.


title: Gints Meija

text: Kaudella 2010–2011 Meija pelasi KHL:ssä 26 runkosarjaottelua tehopistein 1+3=4, kunnes Dinamo lähetti hänet tammikuussa 2011 pelaamaan Ekstraligaa latvialaisseura HK Liepājas Metalurgsiin. Maaliskuussa Meija kutsuttiin takaisin Dinamoon, jossa hän pelasi yhden playoff-ottelun. Ensimmäisellä kokonaisella KHL-kaudellaan 2011–2012 hän pelasi 46 runkosarja- ja seitsemän playoff-ottelua tehopistein 3+5=8. Meija edusti Dinamoa kauden aikana myös Spengler Cupissa, jossa joukkue eteni finaaliin, mutta hävisi kuitenkin isäntäjoukkue HC Davosille lukemin 3–2. Huhtikuussa 2012 hän teki kolmivuotisen jatkosopimuksen Dinamon kanssa.


title: Gints Meija

text: Meija teki kaudella 2012–2013 KHL:n yhden kauden piste-ennätyksensä tehoilla 4+9=13. Hän voitti kauden päätteeksi liigan pudotuspelien ulkopuolelle jääneiden joukkueiden kesken pelatun Nadežda Cupin. Kaudella 2013–2014 Meija pelasi loukkaantumisen vuoksi KHL:n runkosarjassa vain 25 ottelua, mutta kevään 2014 pudotuspeleissä hän oli viidellä osumallaan Dinamon paras maalintekijä ja jakoi sisäisen pistepörssin voiton Lauris Dārziņšin kanssa.


title: Gints Meija

text: Meija edusti Latviaa Vancouverin olympiakisoissa 2010 sekä Sotšin olympiakisojen 2014 karsinnoissa. Hän pelasi myös MM-kilpailuissa vuosina 2010, 2011, 2012, 2013, 2014 ja 2016.


title: Gints Meija

text: Meija pelasi myös alle 20-vuotiaiden MM-kilpailuissa vuosina 2006 ja 2007, joista jälkimmäinen turnaus eteni I-divisioonassa ja päättyi A-lohkon hopeaan. Hän pelasi myös alle 18-vuotiaiden I-divisioonan MM-kilpailuissa vuonna 2005, jolloin Meija voitti B-lohkon hopeaa.


title: Myrothamnaceae

text: Myrothamnaceae on toinen koppisiemenisten Gunnerales-lahkoon kuuluvista heimoista. Siinä on vain yksi suku, "Myrothamnus".


title: Myrothamnaceae

text: Kasvit ovat karvattomia, aromaattisia ja pihkaisia pensaita, jotka näyttävät kuolleilta kuivan kauden aikana, mutta heräävät eloon saatuaan kosteutta. Lehtiasento on vastakkainen, ja lehtiparilla on yhteinen kannoista muodostunut tuppi, jonka reunassa on yhteensä neljä pientä ja pysyvää korvaketta. Silmussa lehdet ovat viuhkamaisesti poimuttuneita, ja suonitus on kouramainen, lavan laita hampainen. Kukinto on tähkämäinen ja ylälehdellinen; tähkässä on päätekukka. Hedekukassa on kolme tai neljä erillistä tai kolmesta kahdeksaan yhteen kasvanutta hedettä. Ponnet avautuvat läpillä. Siitepöly on tetradeina. Emikukassa on kolme tai neljä emilehteä, jotka ovat kasvaneet yhteen vain tyvestään. Vartalot ovat lyhyitä ja käyriä, luotti johteinen ja kahtena harjuna. Kussakin emissä on paljon siemenaiheita. Hedelmä on tuppilomainen, joskus liiteluomainen.


title: Myrothamnaceae

text: Suku kasvaa eteläisen Afrikan ja Madagaskarin kuivilla alueilla.


title: Myrothamnaceae

text: Takhtajan (1997) liitti heimon norkkokasveihin (alaluokka Hamamelididae). Lähimmäksi sukulaiseksi on kuitenkin osoittautunut gunnerakasvit (Gunneraceae), vaikka ne ulkonäöltään ja kasvupaikoiltaan ovatkin aivan erilaisia kasveja.


title: Myrothamnaceae

text: "Myrothamnus"-suvussa on kaksi lajia:


title: Aidy Bryant

text: Aidy Bryant (s. 7. toukokuuta 1987 Phoenix, Arizona) on yhdysvaltalainen näyttelijä ja koomikko.


title: Aidy Bryant

text: Bryant tunnetaan parhaiten "Saturday Night Live" -viihdeohjelmasta, jonka vakionäyttelijäkaartiin hän on kuulunut vuodesta 2012 lähtien.


title: Aidy Bryant

text: Vuonna 2018 Bryant sai sai parhaan naissivuosan Primetime Emmy -ehdokkuuden komediasarjasta "Saturday Night Live".


title: Iina Keski-Saari

text: Iina Keski-Saari (s. 8. syyskuuta 1997 Lapua) on suomalainen koripalloilija. Hän on pääasiassa korinaluspelaaja.


title: Iina Keski-Saari

text: Keski-Saari on Lapuan Korikobrien kasvatti. Hän aloitti koripallon neljävuotiaana. Keski-Saari siirtyi Tampereen Pyrinnön organisaatioon ja pelasi seurassa A-tyttöjen SM-sarjaa kaudella 2012–2013. Seuraavalla kaudella hän pelasi nuorten divisioonaotteluiden lisäksi Pyrinnön edustusjoukkueessa naisten I-divisioonassa. Pyrintö nostettiin kaudeksi 2014–2015 Naisten Korisliigaan, ja Keski-Saari teki seuran kanssa pelaajasopimuksen. Keski-Saaren ensimmäinen kausi naisten pääsarjassa oli loukkaantumisten vuoksi erittäin rikkonainen. Hän pystyi pelaamaan kunnolla vasta kauden loppupuolella, ja silloinkin noin kuusi minuuttia ottelua kohden. Pääsarjadebyyttinsä Keski-Saari teki 10. tammikuuta Äänekosken Huimaa vastaan, ja ensimmäiset pisteensä hän teki 17. tammikuuta Tapiolan Honkaa vastaan. Pyrintö sijoittui runkosarjassa yhdeksänneksi ja karsiutui pudotuspeleistä. Keski-Saari pelasi runkosarjan 0,5 pisteen ja 0,5 levypallon keskiarvoilla. Lisäksi hän pelasi A-tyttöjen I-divisioonassa kuudessa ottelussa 7,0 pisteen, 7,8 levypallon ja 2,8 riiston keskiarvoilla.


title: Iina Keski-Saari

text: Keväällä ja kesällä 2015 Keski-Saari pysyi terveenä. Elokuussa hän teki jatkosopimuksen Pyrinnön kanssa. Kaudella 2015–2016 hän kohensi henkilökohtaisia tilastolukemiaan edelliskaudesta. 31. tammikuuta 2016 Keski-Saari heitti naisten pääsarjan uuden piste-ennätyksensä: 12 pisteen lukemaan kuului myös ottelun ratkaissut viime hetken kolmen pisteen kori.


title: Plocospermataceae

text: Plocospermataceae on koppisiemenisten Lamilaes-lahkoon (mm. huulikukkaiskasvit) kuuluva heimo, jossa on vain yksi laji: "Plocosperma buxifolium". Aikaisemmin sitä on pidetty strykniinipähkinäkasvien (Loganiaceae) sukulaisena ja lahkoon Gentianales kuuluvana.


title: Plocospermataceae

text: Laji on pensas tai puu, jonka soluissa on oksalaattikiteitä. Kasvilla on rauhaskarvapeite, ja karvat ovat kalkkiutuneita ja/tai niissä on kystoliitteja. Lehdet ovat vastakkaisina pareina ja melko pieniä. Lehtiruoti on kannan lähellä nivelikäs. Kasvi on kaksikotinen, joten kukat ovat yksineuvoisia. Kukinto sijaitsee lehtihangassa. Kukat ovat viisi- tai kuusilukuisia, melko kookkaita, säteittäisiä, kellomaisia tai ratasmaisia. Hedekukassa on heteiden lisäksi emiön jäänne, emikukassa joutoheteitä, mesiäinen ja sikiäimeen liittyy kahdesti haarautuva vartalo. Hedelmä on muutamasiemeninen kota. Siementen toisessa päässä on karvatupsu.


title: Plocospermataceae

text: "Plocosperma" kasvaa Keski-Amerikassa.


title: Guntis Galviņš

text: Guntis Galviņš (s. 25. tammikuuta 1986 Talsi, Latvian SNT, Neuvostoliitto) on latvialainen jääkiekkopuolustaja, joka pelaa KHL-joukkue Dinamo Riiassa. Hän on aiemmin pelannut ulkomailla myös Tšekissä, Unkarissa, Venäjällä, Ruotsissa ja Italiassa.


title: Guntis Galviņš

text: Galviņš on HK Prizma Riian kasvatti. Hän pelasi joukkueessa ensimmäiset miesten pelinsä 16-vuotiaana Itä-Euroopan liigan B-sarjassa kaudella 2002–2003. Kaudella 2003–2003 Galviņš pelasi siellä Latvian pääsarjaa. Kaudeksi 2003–2004 hän siirtyi HK Riika 2000:n riveihin pelaten Latvian pääsarjaa ja Valko-Venäjän Vysšaja Ligaa. Kauden 2005–2006 Galviņš pelasi siellä ainoastaan Vysšsaja Ligaa. Kauden 2006–2007 hän aloitti Tšekin Extraligassa, mutta Galviņš palasi kuitenkin kesken kauden HK Riika 2000:een, josta hän siirtyi taas kesken seuraavan kauden 2007–2008 Itävallan Erste Bank Eishockey Ligan unkarilaisjoukkue Alba Volán Székesfehérváriin. Galviņš voitti joukkueessa kauden päätteeksi Unkarin oman pääsarjan mestaruuden.


title: Guntis Galviņš

text: Kaudeksi 2008–2009 Galviņš siirtyi KHL:ssä aloittaneeseen Dinamo Riikaan, jossa hänen ensimmäinen kautensa toi 47 runkosarja- ja yhdessä playoff-ottelussa tehot 1+7=8. Kaudella 2009–2010 Galviņš oli seitsemällä osumallaan joukkueen eniten maaleja tehnyt puolustaja. Kaudella 2011–2012 hän teki KHL:n yhden kauden piste-ennätyksensä tehoilla 8+22=30, joilla Galviņš oli Dinamon tehokkain puolustaja, neljänneksi paras pistemies ja jakoi koko liigan puolustajien pistepörssin yhdeksännen sijan Torpedo Nižni Novgorodin Juuso Hietasen kanssa. Hänet valittiin KHL:n helmikuun 2012 kuukauden puolustajaksi. Galviņš edusti Dinamoa kauden aikana myös Spengler Cupissa, jonka finaalin joukkue hävisi kuitenkin isäntäjoukkue HC Davosille lukemin 3–2. Kaudella 2013–2014 hän toimi Dinamon kapteenina ja voitti kauden päätteeksi KHL:n pudotuspelien ulkopuolella jääneiden kesken pelatun Nadežda Cupin.


title: Guntis Galviņš

text: Galviņš jatkoi kaudella 2013–2014 KHL-uraansa Jugra Hanty-Mansijskissa. Hänen sopimuksensa purettiin kuitenkin kymmenen ottelun jälkeen lokakuussa 2013. Tammikuussa 2014 Galviņš siirtyi loppukauden kattavalla sopimuksella Ruotsiin SHL-joukkue AIK IF:n paitaan. Hänen sopimuksensa purettiin kuitenkin juuri Kvalserienin kynnyksellä 15 ottelun jälkeen maaliskuussa, kun joukkueen puolustuksessa oli kova kilpailu pelipaikoista ja Galviņšilla oli vaikeuksia mahtua kokoonpanoon.


title: Guntis Galviņš

text: Syyskuussa 2014 Galviņš siirtyi try-outin kautta Itävallan EBEL:n italialaisjoukkue HC Bolzanoon. Kaudeksi 2015–2016 hän palasi vuoden mittaisella sopimuksella Dinamo Riikaan. Galviņš oli joukkueen tehokkain puolustaja tehoilla 3+17=20.


title: Guntis Galviņš

text: Galviņš edusti Latviaa Vancouverin olympiakisoissa 2010 sekä niiden karsinnoissa. Hän pelasi myös MM-kilpailuissa vuosina 2005, 2006, 2007, 2008, 2009, 2010, 2012, 2014 ja 2015.


title: Guntis Galviņš

text: Galviņš pelasi myös alle 20-vuotiaiden MM-kilpailuissa vuosina 2005 ja 2006, joista ensimmäinen turnaus eteni I-divisioonassa ja päättyi B-lohkon kultaan. Hän pelasi myös alle 18-vuotiaiden I-divisioonan MM-kilpailuissa vuosina 2003 ja 2004.


title: Kiitorata (täsmennyssivu)

text: Kiitorata voi tarkoittaa ainakin seuraavia:


title: Ossi Savolainen

text: Ossi Savolainen (s. 12. syyskuuta 1956) on ollut Uudenmaan maakuntajohtaja vuodesta 2008 lähtien. Vuonna 2014 hänet valittiin Pesäpalloliiton puheenjohtajaksi. Sitä ennen hän toimi Hyvinkään Tahkon organisaation puheenjohtajana. Hän oli Heinolan kaupungin hallintojohtaja vuosina 1995–2000 ja teknisen toimen johtaja vuosina 2000–2002 sekä Hyvinkään kaupungin sosiaali- ja terveysjohtaja 2002–2006 ja Hyvinkään kaupunginjohtaja vuosina 2006–2007.


title: Hurrikaani Odile

text: Hurrikaani Odile oli satelliittiaikakauden voimakkain Kalifornian niemimaalla maihin rantautunut hirmumyrsky ja vuoden 2014 Tyynenmeren hurrikaanikauden tuhoisin hurrikaani. Voimakkaimmillaan se oli 3. luokan hurrikaani. Odilen vuoksi Cabo San Lucasin, La Pazin, San Jose del Cabon ja Loreton lentokentät suljettiin


title: Jussi-palkinnot 1968

text: Jussi-palkinnot 1968 jaettiin 12. maaliskuuta 1968 järjestetyssä jakotilaisuudessa ravintola Royalissa Helsingissä. Palkinnot jaettiin elokuville, jotka olivat saaneet ensi-iltansa vuonna 1967.


title: Banks (laulaja)

text: Jillian Rose Banks (s. 15. kesäkuuta 1988 Orangen piirikunta, Kalifornia, Yhdysvallat), joka tunnetaan nimellä Banks (usein tyyliteltynä BANKS), on yhdysvaltalainen laulaja-lauluntekijä. Hän julkaisee musiikkia Universal Music Groupin alayhtiöiden Harvest Recordsin, Good Years Recordingsin ja IAMSOUND Recordsin kautta.


title: Banks (laulaja)

text: Banks on ollut kansainvälisellä kiertueella The Weekndin kanssa ja ollut ehdolla BBC:n Sound of 2014- sekä MTV:n Brand New Nominee -palkintojen saajaksi vuonna 2014. 3. toukokuuta 2014 "FoxWeekly" nimesi Banksin "seurattavaksi artistiksi".


title: Banks (laulaja)

text: Jillian Rose Banks syntyi Orangen piirikunnassa Kaliforniassa mutta hänellä on englantilaiset sukujuuret. Hän alkoi kirjoittaa kappaleita ollessaan 15-vuotias. Banks opetteli itse soittamaan pianoa saatuaan ystävältään lahjaksi kosketinsoittimen, joka auttaisi Banksia selviytymään vanhempiensa erosta. Banks tunteneensa itsensä yksinäiseksi ja avuttomaksi eikä tiennyt, kuinka ilmaista tunteitaan tai kenelle puhua.


title: Banks (laulaja)

text: Banks käytti musiikkipalvelu SoundCloudia musiikkinsa jakamiseen ennen levytyssopimuksen saamista. Hänen ystävänsä Lily Collins käytti omia kontaktejaan Banksin musiikin levittämiseen eteenpäin alan ihmisille, ja Banks alkoi työskennellä Good Year Recordingsin kanssa. Hänen ensimmäinen virallinen singlensä "Before I Ever Met You" julkaistiin helmikuussa 2013. Yksityisellä SoundCloud-sivulla ollut kappale päätyi BBC Radio 1:n DJ:n Zane Lowen soittamaksi. Banks julkaisi ensimmäisen EP -levynsä nimeltä "Fall Over" IAMSOUND Recordsin ja Good Year Recordingsin kautta. Billboard kutsui häntä "magneettiseksi laulajaksi, jolla on kappaleita, joihin voi koukuttua". Banks julkaisi toisen EP-levynsä nimeltään "London" Harvest Recordsin ja Good Year Recordingsin kautta vuonna 2013. EP sai osakseen positiivisia arvosteluja kriitikoilta. Hänen kappalettaan "Waiting Game" käytettiin Victoria’s Secretin vuoden 2013 lomamainoksessa.


title: Banks (laulaja)

text: Vuoden 2013 lopulla MTV sekä BBC asetti hänet ehdolle palkintojensaajaksi. BBC asetti hänet ehdolle Sound Of... -palkinnon saajaksi ja MTV Brand New Nominee -palkinnon saajaksi. Shazam sisällytti hänet "2014 Acts to Watch" -listalleen ja hänet nimettiin iTunesin "New Artists for 2014" -listalle. Banks oli viikon artisti elokuun 2013 Vogue-lehdessä, missä kirjoitettiin, että hänen kappaleensä "täydellisesti vangitsevat, miltä tuntuu olla yksin ja voimaton maailmassa". Yli tusina tiedotusvälinettä on vihjannut Banksin olevan artisti, jota kannattaa seurata vuonna 2014, mukaan lukien Spin -lehti, joka nimitti "London" -albumin albumiksi, joka täytyy kuulla vuonna 2014 ja hänet nimettiin Spotifyn listalle "Artists Under the Spotify Spotlight for 2014". Lisäksi kunnianosoituksia tuli myös The Boston Globelta, TV-kanava Fuselta ja The Huffington Postilta.


title: Banks (laulaja)

text: Banks oli lämmittelijänä The Weekndin syksyn 2013 kiertueella. Kiertue oli kansainvälinen ja esiintymisiä oli Yhdysvalloissa ja Iso-Britanniassa. Saatuaan kiertueen The Weekndin kanssa päätökseen Banks ilmoitti omasta kiertueestaan, joka alkoi Iso-Britanniasta vuoden 2014 maaliskuussa. Banks oli esiintyjänä myös Coachella -festivaaleilla huhtikuussa 2014 ja Bonnaroo sekä Open'er -festivaaleilla heinäkuussa 2014.


title: Banks (laulaja)

text: Hänen debyyttialbuminsa, "Goddess", julkaistiin 5. syyskuuta 2013 ja se nousi listojen 20 parhaan joukkoon useassa maassa, muun muassa Iso-Britanniassa, Australiassa, Saksassa, Uudessa-Seelannissa ja Ruotsissa. Yhdysvalloissa albumi teki ensiesiintymisensä sijalla 12, myyden 25 000 painosta ensimmäisellä julkaisuviikollaan. Se sai positiivisia arvosteluja kriitikoilta, jotka ylistivät Banksin soonista kunnianhimoa ja sitä, että albumi kuulostaa raa'alta. Albumia on tukenut neljän singlen julkaisu: "Brain", "Goddess", "Drowning" ja "Begging For Thread". Kappale "Drowning" nousi sijalle 48 Billboardin digitaalisten rock kappaleiden listalla ja "Begging For Thread" nousi sijalle 22 Yhdysvaltojen vaihtoehtoisen musiikin listalla, sekä sijalle 80 Australiassa ja sijalle 64 Saksassa. Kappaleet "Waiting Game" ja "You Should Know Where I'm Coming From" ovat olleet kuultavana Greyn anatomia -sarjan jaksossa, joka näytettiin Yhdysvalloissa 9. lokakuuta 2014. Kappale "You Should Know Where I'm Coming From" oli kuultavana "Red Band Society "-sarjassa.


title: Banks (laulaja)

text: Banksin vastentahtoisuus käyttää sosiaalista mediaa on usein journalistien huomion kohteena. Hän on sanonut antavansa "manageriensa hoitaa niitä juttuja", mutta kuitenkin kertoi oikean puhelinnumeronsa Facebook fanisivullaan. Kuukausi "Londonin" julkaisun jälkeen Ellie Goulding kertoi Radio.comin haastattelussa kuuntelevansa usein Banksia. Banks on mukana BBC:n Sound of 2014 jatkoon selviytyneiden listalla.


title: Banks (laulaja)

text: Banksin musiikkia on usein kuvailtu synkäksi R&B:ksi ja häntä on verrattu The Weekndiin ja Aaliyahiin, vaikka hän on kertonut suurimpien innoittajiensa olevan Lauryn Hill ja Fiona Apple. Hän on kertonut musiikin auttavan häntä purkamaan tunteitaan ja siitä syystä hän piti musiikkinsa yksityisenä opiskellessaan psykologian kandidaatin tutkintoaan. Banksin äänen on usein sanottu kuulostavan "Aaliyahmaiselta" ja Billboard on huomauttanut "hänen rapsodisen äänensä omaavan hauraan haavoittuvaisuuden ja palauttavan mieleen Feistin ja Erykah Badun kaltaiset laulajat".


title: Jussi-palkinnot 1970

text: Jussi-palkinnot 1970 jaettiin 3. huhtikuuta 1970 järjestetyssä jakotilaisuudessa ravintola Royalissa Helsingissä. Palkinnot jaettiin elokuville, jotka olivat saaneet ensi-iltansa vuotena 1969.


title: Korpiorvokki

text: Korpiorvokki ("Viola epipsila") on orvokkien sukuun kuuluva kasvilaji, joka kukkii touko-kesäkuussa.


title: Korpiorvokki

text: Korpiorvokilla on kaksi pyöreähköä lehteä, joiden alapinta on harvakseltaan karvainen. Korpiorvokin kukka on sinisen tai siniharmaan sävyinen. Korpiorvokilla esilehdet sijaitsevat kukkavanassa puolenvälin yläpuolella, kun taas suo-orvokilla puolessavälissä tai alempana. Korpiorvokin, suo-orvokin ja viitaorvokin (korpi- ja suo-orvokin risteymä) erottaminen toisistaan voi olla hankalaa lajien risteämisen vuoksi.


title: Korpiorvokki

text: Korpiorvokkia tavataan Suomessa eniten idässä ja pohjoisessa kosteissa metsissä ja niityillä. Lounaassa ja etelässä tavataan samankaltaisilla kasvupaikoilla yleisemmin suo-orvokkia sekä korpiorvokin ja suo-orvokin risteymää viitaorvokkia.


title: Korpiorvokki

text: Korpiorvokki kasvaa kosteilla paikoilla, kuten soistuvissa metsissä, puronvarsilla, kosteilla niityillä ja erilaisilla soilla.


title: Erik Ehrström

text: Erik Gustaf Ehrström (26. maaliskuuta 1869 Helsinki – 8. maaliskuuta 1947 Pariisi, Ranska) oli suomalainen lakimies ja diplomaatti.


title: Erik Ehrström

text: Ehrströmin vanhemmat olivat professori, senaattori, prokuraattori Carl Gustaf Ehrström ja Fredrika Ottilia Amalia Orrman. Hän pääsi ylioppilaaksi Helsingin ruotsalaisesta normaalilyseosta 1886 ja opiskeli Helsingin yliopistossa ja valmistui filosofian kandidaatiksi 1889, filosofian maisteriksi 1890 ja molempien oikeuksien kandidaatiksi 1896. Hän toimi myös hovioikeuden auskultanttina.


title: Erik Ehrström

text: Ehrström asui vuodesta 1899 lähtien Ranskassa ja toimi eri tehtävissä politiikan ja talouden alalla. Suomen itsenäistymisen jälkeen hän oli Suomen ulkoasiainhallinnon palveluksessa 1918–1926. Ehrström toimi helmikuussa 1918 Pariisissa käyneen Suomen itsenäisyyden tunnustamisasiaa ajaneen valtuuskunnan sihteerinä; valtuuskuntaan kuuluivat prokuraattori Lorenzo Kihlman, konsuli Eugen Wolff ja senaattori Rudolf Holsti. Ehrström nimitettiin sitten heinäkuussa 1918 Suomen va. valtuutetuksi Ranskaan ja Alankomaihin, ja hän toimi tehtävässä vuoteen 1919 saakka. Viimeksi Ehrström toimi lähettiläänä Varsovassa 1922–1926. Hän sai joulukuussa 1919 erikoislähettilään ja täysivaltaisen ministerin arvon.


title: Erik Ehrström

text: Ehrström oli naimisissa vuodesta 1907 ranskalaisen Marie-Antoinette Vincentin kanssa.


title: Fanikunta

text: Fanikunta eli fandom on jonkin tietyn asian, kuten kirjan, televisiosarjan tai urheilujoukkueen, kannattajista tai siitä pitävistä henkilöistä muodostuva yhteisö tai ryhmä. Tietyn asian fanikuntaan kuuluvat henkilöt voivat fanituksen kohteena olevan asian seuraamisen lisäksi esimerkiksi kirjoittaa (fanitarinat eli fanifiktiot, ), piirtää tai tehdä videoita fanituksen kohteeseen liittyen. Fanikunnalla voi olla erilaajuisia tapaamisia, joissa tavataan muita samaan fanikuntaan kuuluvia ihmisiä. Tapaamiset voivat vaihdella kokoluokaltaan muutamien samassa kaupungissa asuvan henkilön tapaamisesta suureen tapahtumaan, kuten coniin, jonne saapuu osallistujia eri puolilta maailmaa. Samaan fanikuntaan kuuluvien henkilöiden yhteydenpito on nykyaikana yksinkertaista Internetissä, jossa fanikunnalla voi olla yksi tai useampia omia keskustelufoorumeita. Jotkut tiettyyn fanikuntaan kuuluvat henkilöt keräilevät fanituksen kohteena olevaan asiaan liittyviä tavaroita tai esineitä.


title: George Winckelmann

text: George Arvid Winckelmann (24. elokuuta 1884 Oulu – 15. marraskuuta 1962 Helsinki) oli suomalainen lakimies ja diplomaatti.


title: George Winckelmann

text: Winckelmannin vanhemmat olivat pankinjohtaja, konsuli Henrik Winckelmann ja Jenny Boström.. Hän pääsi ylioppilaaksi Oulun lyseosta 1902 ja opiskeli Helsingin yliopistossa suorittaen yleisen hallintotutkinnon 1905 ja oikeustutkinnon 1906. Winckelmann sai varatuomarin arvon 1910.


title: George Winckelmann

text: Winckelmann toimi Helsingin raastuvanoikeuden nuorempana oikeusneuvosmiehenä 1912–1917ja ulkoasiainministeriössä 1. sihteerinä 1918 sekä osastopäällikkönä 1922–1929. Hän oli asiainhoitajana Tokiossa 1930–1933 sekä Madridissa ja Lissabonissa vuodesta 1933 alkaen. Espanjan sisällissodan aikana 1936–1939 Winckelmann oli Lissabonissa. Hän oli sitten lähettiläänä Madridissa 1940–1945 ja oli sen jälkeen Suomessa disponibiliteetissa vuodesta 1945 alkaen jääden eläkkeelle 1947. Winckelmann oli myös Helsingin seurakuntien kirkkohallintokunnan sihteerinä 1914–1929 ja kirkkovaltuutettuna 1924–1929. Hän sai 1929 erikoislähettilään ja täysivaltaisen ministerin arvon.


title: George Winckelmann

text: Winckelmann oli naimisissa vuodesta 1916 Gunhild Hilöa Lovisa Lagerströmin kanssa.


title: Ensin ne tulivat...

text: Ensin ne tulivat... () on saksalaisen teologin Martin Niemöllerin runo, jossa hän arvostelee älymystön pelkurimaisena pitäämäänsä suhtautumista natsien eri ihmisryhmiin kohdistamiin vainoihin 1930-luvun Saksassa.


title: Ensin ne tulivat...

text: Runon tarkasta muodosta ei ole varmuutta, koska Niemöller muutti sen sanoja useita eri kertoja. Ensimmäisen kerran hän lausui runon Frankfurtin tunnustuskirkossa pitämässään puheessa tammikuussa 1946. Siinä hän tiettävästi mainitsi kommunistit, parantumattomasti sairaat, juutalaiset, Jehovan todistajat sekä natsi-Saksan valloittamien maiden siviilit. Yleisin siteerattu versio on peräisin 1950-luvulta, se sisältää sosialistien ja juutalaisten lisäksi ammattiyhdistysaktiivit. Martin Niemöller -säätiön kotisivujen versiossa puolestaan ovat mukana kommunistit, sosialidemokraatit ja ay-aktiivit. Muissa versioissa on mainittu muun muassa katoliset ja toimittajat. Painetussa muodossa runo esiintyy ensimmäisen kerran vuonna 1955.


title: Ensin ne tulivat...

text: Suomennettuna runo löytyy ainakin vuonna 1998 julkaistusta kokoelmasta "Maailman runosydän". Hannu Tarmion käännöksessä mainitaan kuitenkin ensimmäisenä juutalaiset.


title: Ensin ne tulivat...

text: Niemöllerin runo on ollut esillä Jerusalemissa sijaitsevassa Yad Vashem -muistomerkissä, joka on holokaustin uhrien virallinen muistopaikka. Lisäksi se on mukana useiden muiden holokaustimuseoiden näyttelyissä, kuten Yhdysvalloissa toimivassa United States Holocaust Memorial Museumissa. Populaarikulttuurissa Niemöllerin runoa ovat lainanneet muun muassa jazzmuusikko Charles Mingus sekä punkyhtyeet Anti-Flag ja Oi Polloi.


title: Ensin ne tulivat...

text: Muun muassa United States Holocaust Memorial Museumin lainaama versio Niemöllerin runosta:


title: Mauri Alasaari

text: Mauri Toivo Kalervo Alasaari (9. toukokuuta 1934 Seinäjoki – 23. joulukuuta 2014 Espoo) oli Espoon apulaiskaupunginjohtaja, poliitikko ja radikaalipappi.


title: Mauri Alasaari

text: Alasaari valmistui ylioppilaaksi vuonna 1953 ja teologian kandidaatiksi vuonna 1956. Pappisvihkimyksen hän sai vuonna 1957 ja oli monet vuodet ”Suomen nuorin pappi” -tittelin kantaja. Alasaari toimi pappina ensin eri seurakunnissa ja sitten Suomen Kristillisen Ylioppilasliiton ylioppilaspappina Helsingissä vuosina 1963–1966. 1960-luvun lopulla hän oli Lahnuksen yhteiskoulun rehtori ja Oppikoulunopettajien keskusjärjestön toiminnanjohtaja.


title: Mauri Alasaari

text: Mielipiteidensä vuoksi Alasaarta luonnehdittiin 1960-luvulla ”radikaalipapiksi”. Hänen väitettiin suhtautuvan liian myönteisesti rauhanliikkeeseen ja hän joutui vastaamaan Helsingin Teiniyhdistyksen lehden päätoimittajana lehdessä julkaistusta ”hillittömän pornografisesta” tekstistä, joka johti Helsingin piispalta saatuihin nuhteisiin.


title: Mauri Alasaari

text: Alasaari oli Espoon kauppalanvaltuustossa ja -hallituksessa Liberaalisen kansanpuolueen jäsenenä. Hänestä tuli sivistystoimen apulaiskaupunginjohtaja vuonna 1971 Espoon muuttuessa kaupungiksi. Alasaari kehitti tehtävässä erityisesti koululaitosta. Hän jäi virasta eläkkeelle vuonna 1996.


title: Rauno Aulaskari

text: Rauno Pertti Teuvo Aulaskari (18. toukokuuta 1948 Suonenjoki – 13. joulukuuta 2014 Joensuu) oli suomalainen matemaatikko ja Itä-Suomen yliopiston professori.


title: Rauno Aulaskari

text: Aulaskari valmistui maisteriksi vuonna 1972 Helsingin yliopistosta ja tohtoriksi 1979 Joensuun yliopistosta. Hänen väitöskirjansa oli "On Normal Additive Automorphic Functions" . Hän työskenteli viisi vuotta Suomen Akatemian tutkijana ja sitten ulkomailla eri yliopistoissa. Hän oli Suomen Akatemian rahoittaman hankkeen ”Differential equations and function spaces in the complex plane” johtaja. Hän oli naimisissa ja hänellä oli kaksi lasta.


title: Filip Helander

text: Helander teki Allsvenskan debyyttinsä 17. lokakuuta 2011. 17. heinäkuuta Helander allekirjoitti Malmö FF:n kanssa sopimuksen joka kestää kauteen 2015 loppuun asti.


title: Suomen euroviisukarsinta 1989

text: Suomen euroviisukarsinta 1989 oli kilpailu, jossa valittiin Suomen edustaja vuoden 1989 Eurovision laulukilpailuun. Aiemmin Suomen karsinta oli järjestetty aina joko kutsukilpailuna tai avoimena sävellyskilpailuna, mutta tällä kertaa kokeiltiin niiden yhdistelmää. Yleisradio kutsui kilpailuun kymmenen säveltäjää, joista seitsemän suostui. Lisäksi pidettiin avoin kilpailu, johon lähetettiin 217 kappaletta, joista kolme parasta valittiin karsinnan finaaliin.


title: Suomen euroviisukarsinta 1989

text: Finaali pidettiin lauantaina 4. helmikuuta Kulttuuritalolla Helsingissä ja televisioitiin suorana YLE TV1:ssä kello 19.20–20.30. Kapellimestarina toimi Ossi Runne. Finaalin vierailevana tähtenä sekä aloitus- että väliaikanumerossa nähtiin tuolloin suosionsa huipulla ollut italialainen laulaja Sabrina, ja jotkut kritisoivat järjestäjiä siitä, että etukäteen oli mainostettu lähinnä vierailevaa tähteä eikä kilpailijoita. Voittajan valitsi 12-henkinen asiantuntijaraati. Finaalia seurasi televisiosta 1 568 000 katsojaa.


title: Suomen euroviisukarsinta 1989

text: Kukin tuomariston jäsenistä antoi 12 pistettä mielestään parhaalle laululle, mutta muut pisteet 1–8 ja 10 he saivat jakaa vapaasti muille lauluille.


title: Harald Hellström

text: Harald Magnus Hellström (2. marraskuuta 1877 Pori – 4. toukokuuta 1960 Helsinki) oli suomalainen juristi ja diplomaatti.


title: Harald Hellström

text: Hellströmin vanhemmat olivat oikeusneuvosmies Fredrik Wilhelm Hellstöm ja Hanna Elvira Roth. Hän pääsi ylioppilaaksi 1897 Nya svenska samskolanista ja opiskeli Helsingin yliopistossa, jossa hän suoritti oikeustutkinnon 1900 ja yleisen hallintotutkinnon 1907. Hellström sai varatuomarin arvon 1903. Hän valmistui myöhemmin lakitieteen kandidaatiksi 1927 ja lakitieteen lisensiaatiksi 1948.


title: Harald Hellström

text: Hellström palveli virkamiehenä Suomen senaatissa 1905–1911 ja oli sitten Pohjoismaiden Osakepankin Turun haarakonttorin apulaisjohtaja 1911–1913, Helsingin Osakepankin johtokunnan jäsen 1913-1914 sekä toimi asianajajana 1914–1919. Ulkoministeriön palveluksessa Hellström oli vuosina 1919–1944, viimeisenä tehtävänä pääkonsuli Oslossa 1940–1944. Hellström edusti Suomea useissa kansainvälisissä konferensseissa ja oli jäsenenä useissa komiteoissa. Hän sai 1938 erikoislähettilään ja täysivaltaisen ministerin arvon.


title: Harald Hellström

text: Hellström oli Sigrid Juseliuksen säätiön hallituksen jäsen vuodesta 1930 ja säätiön puheenjohtaja vuodesta 1946 sekä Kymin Oy:n hallituksen jäsen vuodesta 1952 alkaen.


title: Harald Hellström

text: Hellström oli naimisissa vuodesta 1922 Hjördis Elisabeth Finnilän kanssa.


title: Miroslav Hájek

text: Miroslav Hájek on tšekkoslovakialainen elokuvaleikkaaja. Hájek oli Tšekkoslovakialaisen elokuvan uuden aallon merkittävä elokuvantekijä ja muun muassa ohjaaja Miloš Formanin leikkaaja elokuvissa "Musta Pekka" (1964), "Vaaleaverikön rakkaus" (1965) ja "Palaa, palaa!" (1967)


title: K. R. Savolahti

text: Kaarlo Rudolf Savolahti (vuoteen 1915 Gustafsson; 26. maaliskuuta 1893 Pieksämäki – 3. syyskuuta 1960 Helsinki) oli suomalainen toimittaja ja ulkoasiainhallinnon virkamies.


title: K. R. Savolahti

text: Savolahti pääsi ylioppilaaksi 1911 ja opiskeli Helsingin yliopistossa valmistuen filosofian kandidaatiksi 1914 ja maisteriksi 1917. Savolahti oli Helsingin yliopiston ylioppilaskunnan hallituksen jäsen 1914–1915 ja Ylioppilaslehden toimittaja 1916. Hän oli sitten Suur-Savo-lehden päätoimittajana 1916–1917. Hän oli vielä Maaseudun Tulevaisuuden toimittajana 1918–1919 ja Keskusosuusliike Hankkijan sihteerinä ja osastopäällikkönä 1919–1920. Savolahti toimi vuoden 1916 eduskuntavaaleissa Nuorsuomalaisen puolueen vaalisihteerinä Mikkelin läänissä.


title: K. R. Savolahti

text: Savolahti työskenteli vuodesta 1920 Suomen ulkoministeriön palveluksessa. Hän oli ministeriön kaupallisen jaoston ja tietotoimiston päällikkö 1923–1930, kauppapoliittisten asiain osaston päällikkö 1930–1933, kauppasopimusasiain päällikkö 1933–1939, kauppapoliittisen osaston päällikkö 1939–1941 ja neuvotteleva virkamies 1941–1960. Hän sai vuonna 1924 pääkonsulin ja vuonna 1934 erikoislähettilään ja täysivaltaisen ministerin arvonimen.


title: Kyläjärvi (suo Porissa)

text: Kyläjärvi on kuivatettu järvi, joka kuuluu nykyään Satakunnassa Porin Meri-Porissa olevaan Kyläsaaren kaupunginosaan. Järven vedenpinta laskettiin 1800-luvulla ja 1900-luvun alussa siitä oli jäljellä enää lampi. Kuivatuksen seurauksena saatiin Kyläsaaren kylälle lisää niittyä laiduntamiseen ja talvirehuksi. Nykyisiin kartoihin on entisen järven paikalle piirretty Kyläjärvi niminen ja ojitettu metsäinen suo.


title: Kyläjärvi (suo Porissa)

text: Nykyisissä kartoissa Kyläjärvi puolikuun muotoisena suona. Ilmeisesti loput kuivatetusta järvestä on raivattu myöhemmin pelloksi ja jäänyt sen jälkeen rakennusten, rautatien ja maanteiden alle. Lounaan suunnassa olevat metsät ovat kuivaa kangasta.


title: Kyläjärvi (suo Porissa)

text: Varhaisempaa karttatietoa on Isonjaon kartoissa vuosilta 1766−1767 ja 1781 . Näiden mukaan järvi oli pyöreähkön muotoinen järvi. Karttojen epätarkkuudesta johtuen järven alkuperäistä kokoa ei voida varmuudella määrittää. Parempia 1800-luvun karttojakaan ei voi käyttää, koska ei tiedetä milloin järven kuivaus aloitettiin. Vuoden 1850 Claes Wilhelm Gyldeenin Porin kaupunkikartassa Kyläjärvi on piirretty lähes Enäjärven kokoiseksi järveksi. Vuoden 1856 Kalmbergin kartastossa Kyläjärven kylä on piirretty kauaksi järvestä. Järven ja kylän välissä on laidunmaata eli niittyjä. Varsinaiset pellot sijaitsivat kylän sisällä ja sen lähiympäristössä. Kalmbergin kartassa järven pieni koko viittaa siihen, että kuivausta totetutettiin jo vuonna 1856.


title: Kyläjärvi (suo Porissa)

text: Vuoden 1688 Magnus Bergmanin kartassa Kyläsaaren kylän talot oli piirretty järven rannalla olevan harjanteen päällä rannan suuntaisena rivinä. Siinä kartassa kylän pellot sijaitsivat talojen toisella puolella ja niityt järven rannoilla. Kyläjärven kuivaamisesta tehtiin anomus 1800-luvun alussa. Hankkeen etenemisestä ei tiedetä mitään, mutta järvenlasku on tehty jossakin vaiheessa 1800-lukua, koska vuonna 1904 suuri osa entistä järveä on piirretty niityksi. Vuoden 1904 kartassa niityn keskellä oli jäljellä enää pieni lampi.


title: Kyläjärvi (suo Porissa)

text: Vaikka Kyläjärven laskusta ei ole säilynyt dokumentteja, voi järvenlaskun vaikeuksista saa hyvän käsityksen esimerkiksi Enäjärven tai Pyntösjärven hankkeista.


title: Onni Petäys

text: Sulo Onni Petäys, sukunimi vuoteen 1905 "Friberg" (31. tammikuuta 1885 Tuusula – 17. maaliskuuta 1946 Helsinki) oli suomalainen hovioikeudenneuvos ja korkeimman oikeuden oikeusneuvos.


title: Onni Petäys

text: Petäyksen vanhemmat olivat rakennusmestari Salomon Friberg ja Leena Mariana Junttiin. Hän pääsi ylioppilaaksi Tampereen reaalilyseosta 1903 ja opiskeli Helsingin yliopistossa suorittaen oikeustutkinnon 1906. Petäys sai varatuomarin arvon 24-vuotiaana 1909.


title: Onni Petäys

text: Petäys palveli Viipurin hovioikeudessa 1913–1928 aluksi asessorina ja viimeksi hovioikeudenneuvoksena 1928. Hän oli Hollolan tuomiokunnan tuomarina 1928–1930 ja korkeimman oikeuden oikeusneuvoksena 1930–1946. Hän oli Suomen ensimmäinen sotatuomari vuosina 1920–1938.


title: Onni Petäys

text: Petäys toimi valtioneuvoston 1945 asettaman sotasyyllisyystutkijalautakunnan puheenjohtajana. Lautakunnan tehtävänä oli tutkia ketkä olivat vaikuttaneet siihen että Suomi joutui jatkosotaan kesällä 1941. Petäys teki loka-marraskuussa 1945 neljäkymmentä asiaan liittyvää kuulustelua, enimmillään yhdeksän kuulustelua päivässä. Kuulusteltuna oli myös presidentti Mannerheim, jonka saattoi Petäyksen mielestä rinnastaa sotasyyllisenä sota-ajan presidentti Risto Rytiin. Liittoutuneiden valvontakomissio kuitenkin viestitti hänelle, ettei Mannerheimia tule asettaa syytteeseen.


title: Onni Petäys

text: Sotasyyllisyysoikeudenkäynnin syytteet valmistellutta tutkijalautakuntaa johtanut Petäys ampui itsensä vajaa kuukausi tuomioiden julkistamisen jälkeen, 17. maaliskuuta 1946. Petäyksen kerrottiin joutuneen ennen oikeudenkäyntiä ja sen aikana ylivoimaiseen hermopaineeseen ja venäläisten suoranaisen painostuksen kohteeksi. Myös Suomen yleisen mielipiteen paheksunta syyttäjiä kohtaan vaikutti esimerkiksi unettomuutena Petäykseen.


title: Onni Petäys

text: Petäys oli naimisissa 1911–1919 Edith Charlotta Kaliman (ent. Landgren) kanssa. Liitto päättyi avioeroon.


title: Christmas Cupid

text: Christmas Cupid on vuonna 2010 ensi-iltansa saanut Gil Jungerin ohjaama televisioelokuva. Sen ensi-ilta oli ABC Family-kanavalla 12. joulukuuta 2010, ja se sai 3,4 miljoonaa katsojaa.


title: Christmas Cupid

text: Elokuva kertoo työnarkomaanista tiedottajasta, joka saa joulun alla riesakseen äskettäin kuolleen asiakkaan haamun, joka painostaa häntä elvyttämään vanhan lemmen jouluksi.


title: Barrandov-elokuvastudiot

text: Barrandov Studiot on elokuvastudio Prahassa, Tšekin tasavallassa, Se on maan suurin elokuvastudio ja suurimpia Euroopassa.


title: Barrandov-elokuvastudiot

text: Barrandov Studioilla on ohjattu useita Oscar-palkittuja elokuvia. Elokuvastudioita kutsutaankin "Euroopan Hollywoodiksi" johtuen laajasta länsituotannosta.


title: Toivo Laento

text: Toivo Kalervo Laento, vuoteen 1946 "Laitinen" (s. 30. kesäkuuta 1924 Tuusula), on suomalainen poliisineuvos, Keskusrikospoliisin päällikkö.


title: Toivo Laento

text: Laento on valmistunut varatuomariksi 1968. Hän on ollut Helsingin poliisilaitoksen konstaapeli 1945–1961, ylikonstaapeli 1961–1965, keskusrikospoliisin rikostarkastaja 1965–1971, apulaispäällikkö 1971–1973, sisäasiainministeriön vt. poliisiylitarkarkastaja 1973–1974, ja keskusrikospoliisin päällikkö 1974–1987


title: Vuoden Stand up -tulokas

text: Vuoden Stand up -tulokas on vuodesta 2001 järjestetty uusille stand up -koomikoille tarkoitettu kutsukilpailu, johon kutsutaan tuoreimmat nousevat stand up -kyvyt. Aiemmin kilpailun ovat voittaneet mm. Ismo Leikola ja Krisse Salminen.


title: Vuoden Stand up -tulokas

text:
Voittajat ja muut osallistujat:
Vuoden 2018 finaali järjestettiin 13.10.2018 Helsingin Apollossa.


title: Vuoden Stand up -tulokas

text: 2017 kilpailu järjestettiin poikkeuksellisesti Turun stand up festareiden yhteydessä.


Vuoden Stand up -tulokas


title: O-Diklooribentseeni

text: o-Diklooribentseeni eli 1,2-diklooribentseeni (CHCl) on orgaaninen yhdiste ja bentseenin kloorattu johdannainen. Yhdistettä käytetään muun muassa liuottimena, orgaanisissa synteeseissä ja lämmönsiirtoaineena. Yhdiste on m- ja p-diklooribentseenien isomeeri.


title: O-Diklooribentseeni

text: o-Diklooribentseeni on huoneenlämpötilassa väritöntä nestettä. Yhdiste ei liukene käytännöllisesti katsoen veteen, mutta kuumennettaessa emäksisissä olosuhteissa se hydrolysoituu o-kloorifenoliksi ja pyrokatekoliksi. Paremmin se liukenee orgaanisiin liuottimiin kuten etanoliin, dietyylieetteriin, asetoniin ja bentseeniin. o-Diklooribentseenin reaktiot ovat tunnusomaisia aromaattisille yhdisteille ja se reagoi muun muassa elektrofiilien kanssa elektrofiilisella aromaattisella substituutiolla 3- tai 4-asemista.


title: O-Diklooribentseeni

text: o-Diklooribentseenin myrkyllisyys on bentseeniä alhaisempi, mutta yhdiste ärsyttää silti voimakkaasti ihoa, silmiä ja hengityselimiä. Yhdisteen höyryt voivat aiheuttaa hengitysvaikeuksia, tajunnantilan heikentymistä tai tajuttomuuden.


title: O-Diklooribentseeni

text: o-Diklooribentseeniä valmistetaan klooraamalla bentseeniä tai klooribentseeniä. Katalyyttinä reaktiossa voidaan käyttää esimerkiksi rauta(III)kloridia tai alumiinikloridia. Reaktiossa muodostuu diklooribentseenin isomeerien seos, jossa o-isomeeria on noin 25 massaprosenttia, ja se voidaan erottaa m- ja p-isomeereistä tislaamalla. Toinen tapa valmistaa yhdistettä on bentseenin ja vedettömän vetykloridin välinen reaktio.


title: O-Diklooribentseeni

text: o-Diklooribentseeniä voidaan käyttää muun muassa halogenointi- ja nitrausreaktioiden liuottimena, liuottimena maaleissa, lakoissa, metallien puhdistukseen ja kiillotukseen, rasvan poistamiseen nahasta ja villasta, hyönteismyrkkynä termiittien hävittämiseen, lämmönsiirtonesteenä sekä muiden orgaanisten yhdisteiden kuten 3,4-dikloorinitrobentseenin, 3,4-dikloorianiliinin, diklofenamidin ja rikkaruohomyrkkyjen valmistamiseen.


title: Incongruous

text: Incongruous on ranskalaisen teknisen death metal -yhtyeen Beneath the Massacren kolmas studioalbumi. Se julkaistiin 24. helmikuuta 2012 levymerkillä Prosthetic Records.


title: Black Act

text: Black Act oli vuonna 1723 Ison-Britannian kuningaskunnassa hyväksytty laki salametsästyksestä. Lain taustalla oli sarja kahden eri salametsästäjäryhmän toimia. South Sea Companyn aiheuttaman Etelämeren kuplan puhkeamisen seurauksena Englanti joutui taloudelliseen lamaan, mikä lisäsi salametsästystä. Ryhmien nimitys "Blacks" tulee siitä, että nämä ryhmät mustasivat naamansa osallistuessaan salametsästykseen. Ryhmät osoittivat nopeasti "suunnitelmallista toimintaa ja tiedostavaa sosiaalista paheksuntaa". Ryhmät tekivät sarjan ryöstöjä, jotka osoittivat "melko suoraa luokkavihaa" aina niin pitkälle, että Walesin prinssille osoitettu viinilähetys ryöstettiin. Tämä toiminta johti Black Act -lain esittämiseen parlamentissa huhtikuun 26. 1723 ja laki hyväksyttiin 27. toukokuuta 1723. Laissa esitettiin kuolemanrangaistusta yli 50:stä rikollisesta teosta, mukaan lukien esiintyminen metsässä naamioituneena. Mikään muu 1700-luvulla annettu laki ei ollut yhtä tiukka ja missään muussa laissa ei esitetty kuoleman rangaistusta näin monesta tapauksesta. Lain kumosi rikoslainuudistus vuonna 1823.


title: Carlemanniaceae

text: Carlemanniaceae on pieni kasviheimo koppisiemenisten Lamiles-lahkossa, jonka tunnetuimpia edustajia ovat huulikukkaiskasvit (Lamiaceae).